text:
Walter van Rosberg, a destaká komo un di nos mehor Rèfrinan di Futbòl i a okupá e puesto di dirigente atministrativo den vários
Organisashon Deportivo den nos pais. Den su Hubentut Walter tabata kiper den “Hercules” di 1936 pa 1940 i 1941 pa 1943 Walter tabata kiper di e tim di Schutternan stashoná na Habaai.
Na aña 1939 Walter a bira rèfri di C. V. B. i na 1941 el a flùit su promé wega den A-klasse e tempu ei divishon mayó i a kontinuá te na 15-06-69.
Dia 6 -12-1945 Walter a bira miembro di Direktiva di C. V. B.
Na aña 1946 Walter a bai Hulanda ku e promé delegashon di FUTBÒL ANTIANO ku a bishita Hulanda komo kabes (lider) di tal delegashon.
Di aña 1946 te 1960 Walter tabata Vise-presidente di C. V. B.
Dia 19-01-48 Walter ta bira tambe Visepresidente di Asosiashon di Rèfri di C. V. B. (C. V. B. S.). Na aña 1951 Walter a bira Rèfri di FIFA i na 1954 a risibí su FIFA badge.
For di aña 1960 te 1971 Walter tabata presidente di C. V. B.
Na aña1962 Walter tabata presidente di C. V. B. Na 1962 Walter a haña kondekorashon komo in de “Orde van Oranje Nassau”. Dia 01-03-1968 Sr. van Rosberg a risibí “FIFA’s Referee Special Award”.
Den Reunion General di C. V. B. dia 24-09-1971 Sr. Van Rosberg a bira miembro honorario di C. V. B. Na 1971 Sr. Van Rosberg a keda nombra tambe komo miembro Honorario di CVBS (“Curaçaosche Bond Voetbal Scheidsrechter”), “Curaçaose Voetbal Bond”, “Nederlands Antilliaanse Voetbal Unie”.
Dia 10-09-1972 Sr. Van Rosberg ta keda elihí komo presidente di N. A. V. U. na lugá di Sr. M. Maduro. Ku a retirá. Di 1972 te 1986 Sr. van Rosberg tabata tambe visepresidente di N. A. O. C..
Dia 18-04-1975 Sr. van Rosberg a risibí un plaka di mérito di Gobièrnu Insular di Kòrsou.
Na aña 1978 Sr. van Rosberg a keda promové komo “officier” den “Orde van Oranje Nassau”


c: text/html

text:
Dialogo Social
Relaciona cu Dialogo Social, SVb a haci un presentacion riba e financiamento sostenibel di e sistema di AOV. E presentacion ta basa riba resultadonan di proyeccionnan realisa pa aña 2033. A base di e resultadonan, SVb a haci un resumen di e opcionnan pa reforma e sistema pa garantisa su financiamento den futuro.
Akibao por download e presentacion tanto na Papiamento como na Hulandes. Pa cualkier pregunta of pa mas informacion por tuma contacto cu SVb na 527 27 00 of via email: info@svbaruba.org.
Presentacion Dialogo Social Papiamento: download aki (pdf document).
Presentatie Dialogo Social Nederlands: download hier (pdf document).

robotstxt: allowed

filter: keep


text:
Compensacion Pa Gastonan Di Entiero
Pa por ricibi e compensacion pa e gastonan di entiero e persona of instancia responsabel pa gastonan di entiero mester aplica na Departamento di Pensioen dentro di 30 dia despues di e fecha di fayecimento. Si e pensionado ta laga atras un viuda of viudo mester aplica dentro di 28 dia.
Pa cumpli cu e rekisito aki ta suficiente pa notifica SVb medio un prome email di notificacion dentro di e periodo di 30 o 28 dia pa cumpli cu e periodo di aplicacion pa e compensacion. Despues di e prome notificacion aki e persona of instancia responsabel pa gastonan di entiero por manda e resto di e documento(nan) rekiri pa cu e compensaion pa gastonan di entiero.
Mas informacion
Pa mas informacion por acudi na Departamento di Pensioen di SVb situa na Vondellaan 21, of na SVb San Nicolas situa na Bernardstraat 67C. Orarionan ta mainta di 8:00 am pa 12:00 pm y di 1:00 pm te cu 3:00 pm. Diaranson merdia Departamento di Pensioen ta cera pa publico.
Tambe por tuma contacto na telefon 527 27 60, via email na info@svbaruba.org.


text:
Riba djaluna 4 di febrüri ta tuma lugá postulashon di kandidato pa elekshon di Konseho Insular. Riba e dia aki por entregá lista di kandidato na Passangrahan, Plaza Reina Wilhelmina 2, di 9.00 te 17.00 ‘or. Tur informulario di Registro Sivil pa esaki ta optenibel grátis na departamentu na Kaya Neerlandia 40.
Pa e postulashon di kandidato aki mester paga un depó sito di dosshentibintisinku dòler merikano ($225) mediante transferensia riba number di kuenta MCBKBQBN 301.002.03 na nòmber di Entidat Públiko Boneiru Bulevar J.A. Abraham 27, Kralendijk, ku anotashon di DEPOSITO POSTULASHON DI KANDIDATO KI2019. Partidonan ku durante ku elekshon di Konseho Insular 2015 a optené un asiento no tin mester di paga depósito.
Mas informashon ta optenibel na departamentu di Registro Sivil, Kaya Neerlandia 40, number di telefon +(599) 717-2211.
Presidente di Kolegio Sentral Elektoral,
Edison E. Rijna


text:
Promoviendo un Kurason Salú
Investigashon ta demostrá ku práktika regular di Meditashon Trasendental ta baha strès físiko i ta promové i mantené un kurason salú
Strès ta hasi daño na e kurason
Strès psikológiko a demostrá di ta oumentá aktivashon di e sistema nervioso simpátiko i e as di e hipotálamo-pituitario-adrenal. E aktivashon oumentá aki ta deskargá adrenalina, noradrenalina i kortisol, ku ta kondusí na un ritmo kardiako más rápido, oumento di produkshon kardiako, i arteria mas smal.
E kambionan aki na nan turno ta krea preshon oumentá.Aktivashon di e sistemanan aki tambe ta aselerá progreso di aterosklerosis i por kondusí na ruptura di plaka agudo, loke ta resultá den isquemia di e kurason (angina di pecho)i enfermedat koronario di kurason i atake serebral.
MT ta promove un kurason salú
Práktika dos-bia diario di e téknika di Meditashon Trasendental ta redusí aktivashon di e sistema nervioso simpátiko, lokual na su turno ta hancha e ardunan i ta redusí hormona di strès, manera adrenalina, noradrenalina i kortisol, i ta duna alivio di strès. Investigashon publiká ta konfirmá ku MT ta:
- Baha preshon haltu
- Baha aterosklerosis
- Baha biramentu smal di ardu
- Baha biramentu diki di arteria koronario
- Baha uso di medikamentu antihipertensivo
- Baha tasa di mortalidat
Investigashon Sientífiko
Investigashon riba Enfermedat di Kurason
Instituto Nashonal di Salú na Merka a otorgá mas ku 20 miyon dòler pa studia efekto di e programa di Meditashon Trasendental riba prevenshon i trato di enfermedat di kurason, hipertenshon, i atake serebral. Adishonalmente, a hasi sentenares di otro estudio riba efekto benefisioso di e programa di MT pa mente, salú, komportashon, i komunidat na mas ku 210 universidat independiente i instituto di investigashon na 33 pais, inkluiendo Harvard, Yale, i UCLA Skol Médiko.
- Reduced High Blood Pressure & Death Rates - American Journal of Cardiology
- Reduced High Blood Pressure & Reduced Hypertensive Medication - American Journal of Hypertension
- Reduced Atherosclerosis - American Journal of Cardiology
- Reduced Thickening of Coronary Arteries - The American Heart Association's Stroke
- Reduced Constriction of Blood Vessels - Psychosomatic Medicine
- Reduced Blood Pressure - International Journal of Neuroscience
- Reduced Myocardial Eschemia - American Journal of Cardiology
- Slowing of Aging - International Journal of Neuroscience
- Stress Relief - Integrative Cancer Therapies
- Reduced Hospitalization Rates -American Journal of Managed Care
- Decreased Medical CareUtilization and Hospitalization - Psychosomatic Medicine
- Increased Creativity - Journal of Creative Behavior
- Improved Memory - Memory and Cognition
- Increased Intelligence - Intelligence
- Decreased Anxiety - Journal of Clinical Psychology
- Reduced Alcohol Abuse - American Journal of Psychiatry
- Increased Productivity - Academy of Management Journal
- Reduced Blood Pressure:Comparisons with Other Procedures - The American Heart Association's Hypertension


text:
ORANJESTAD – Recientemente UNESCO Aruba a organisa y host un webinar riba e topico di e oceano. E webinar tabata un di e siete webinarnan regional organisa pa IOC/UNESCO. E webinarnan aki tin di haber cu e agenda 2030 di Nacionnan Uni relaciona cu e desaroyo sostenibel di nos oceano. Pa medio di cooperacion internacional e decada di oceano lo fomenta investigacion cientifico y tecnologia innovativo pa asina ciencia por responde na e necesidadnan di sociedad. E siete necesidadnan di sociedad relaciona cu e decada aki ta, un oceano limpi, un oceano saludabel i resiliente, un oceano predicibel/pronosticabel, un oceano sin peliger, un oceano sostenibel y productivo, un oceano transparente, y un oceano inspirador y atractivo unda sociedad ta comprende y un oceano cu nos tur ta balora.
E webinar su enfoke principal tabata relaciona n’e di tres necesidad di sociedad menciona den e lista di e decada di oceano. Esey ta, un oceano pronosticabel/predicibel cu ta encera observacion y modelacion di e lama y e costa di lama.
E obhetivo principal di e webinar tabata pa conhuntamente bini cu solucionnan relaciona cu e problema principal.
E problema principal cu mester resolve ta e siguiente: e sociedad di e region den Altantico West y Pacifico Oost no conoce suficientemente e volumen di e lama regional y no por reacciona cu eficiencia n’e cambionan den e condicionnan di e lama.
A participa 14 orador reparti den 7 seccion. A cera conoci cu oradornan y panelistanan di diferente parti di mundo cu a participa, por ehempel hermana isla Corsou, Merca, Latino America, Europa. Participantenan a varia di tur parti di mundo.
Dr. Albert Martis, segundo vice-presidente di e Organisacion Mundial di Meteorologia(WMO) a presenta e perspectiva di WMO relaciona cu e topico di ‘Resultado Social di un Oceano Pronosticabel’.
Despues Sr. Daniel Corsen cu a cera nos conoci cu ‘E Teoria di Cambio’ y con lo uz’e durante e webinar. ‘E Teoria di Cambio’(The Theory of Change) ta aplicabel pa problemanan complica relaciona cu observacion y modelacion di e lama. Durante e seccion di analisis di e situacion actual, expertonan di NOAA y Universidad di Puerto Rico a bay den detaye riba loke ta haci bon den region y unda nos ta fayando pa loke ta trata e observacion di lama. Despues di esaki a sigui cu input di stakeholders, unda un di e oradornan tabata inclui e experto di turismo dr. Jorge Riddertaat di UCF. Djey diferente instancia grandi a comparti nan ideanan innovativo pa yega na e fondonan pa sistemanan di observacion y modelacion di lama.
A sigui cu presentacionnan di e director di Pacific Tsunami Warning Center y profesornan di universidad tratando e topico ‘Caminda pa e Cambio’(Pathway to Change). Tambe e condicionnan y intervencionnan cu mester tuma luga pa asina yega na e deseo riba termino largo cu ta un oceano predicibel unda e comunidad den e region ta comprende y reacciona riba e cambionan di laman pa aña 2030.
E ultimo parti di e webinar a inclui un parti importante relaciona cu e Teoria di Cambio, principalmente con nos lo por monitor cada manifestacion/resultado prome cu nos yega na nos proposito a largo plaso di un oceano pronosticabel. Akinan atrobe diferente experto, incluyendo di IOC/UNESCO, a forma parti di e oradornan y di e panel.
Un topico cu a bin dilanti den diferente seccion ta cu mester pone enfasis riba trahamento hunto entre expertonan mundial pa asina yuda conscientisa e ser humano. Nos ta biba riba un planeta blauw y mester cuida e oceano cu ta rondona nos. Lama por ta nos amigo, pero si nos descuida o descuid’e, e por bira nos enemigo tambe.
Dr. Marck Oduber, miembro di NatCom UNESCO Aruba a lidera e grupo di trabao di ‘Oceano Pronosticabel’ y e webinar pa e region.
UNESCO di Aruba ta contento di tin dr. Marck Oduber como un experto reconoci internacionalmente riba e tema di oceano pronosticabel. Comision Nacional di UNESCO Aruba ta gradici dr. Oduber cu a pone Aruba riba pantaya tanto regionalmente como mundialmente relaciona cu ciencia oceanico.


text: Diadomingo atardi a drenta informe di un problema den Dr. Henriquezstraat unda un yiu intoxica lo mester ta lantando contra mayornan, mesora a adirigi diferente patruya na e sitio. Na yegada a papia cu un homber di edad cu ta declara cu su yiu lo mester ta bou influencia y e no por cune mas, cu e lo a menasa nan y a coy pick-up bandona e sitio. Mesora otro patruyanan a cuminsa un buskeda y a logra encontra e yiu bou influencia den e pickup banda Sky Store den Caya G.F. Betico Croes. Polisnan a pare y detene pa tabata tras di stuur bou di influencia di alcohol. Dogcatcher a ser pidi na e sitio y a transporta e detenido pa warda di polis.


text:
BENNY NISBET(PPA):‘NI GOBIERNO NI PARLAMENTO NO TABATATIN ATENCION DEBIDO PA LUCHA Y FRENA POBREZA RIBA NOS ISLA !’
BENNY NISBET(PPA):‘NI GOBIERNO NI PARLAMENTO NO TABATATIN ATENCION DEBIDO PA LUCHA Y FRENA POBREZA RIBA NOS ISLA !’
Un otro periodo di gobernacion ta jegando su final. Si tin un problematica cu a merece hopi mas atencion di parti di gobierno y parlamento segun PPA esaki tabata e pobresa grandi riba nos isla. Un pobresa asina grandi cu e consecuencianan di djele ta mishi diariamente den diferente forma cu nos sociedad. Aumento di crimen riba nos isla ta un di e consecuencianan cu pobresa ta crea…! E pregunta ta …Kiko a worde hasi durante un period di 16 anja di gobernacion pa dos signature ambos ocho anja di gobernacion.
Rapport I.L.O 2005:
Na 2005 un rapport a worde traha pa I.L.O. International Labour Organization riba peticion specifico di Staten di Aruba pa analisa nos sector social di nos pais y tur nos leynan riba e tereno aki. E rapport aki tabatatin un mensahe hopi fuerte pa gobernacion y parlamento di nos pais. E rapport a bisa bon cla ‘Aruba has a system that creates poverty & maintains poverty’.
E pregunta ta di con I.L.O a jega na e conclusion aki y kiko ambos signatura a hasi pa mejora y baha pobresa riba nos isla ?
I.L.O a splica cu Aruba ta usando un sistema cu basa riba nos inflacion ta crea un ‘indexering’ cu ta basa riba e asina jama CPI system. I.L.O a splica cu e sistema di CPI no ta duna esun pober e inflacion cu e tin derecho riba djele y mas ainda no ta larga esun cu ta depende riba ‘indexering’ pa mantene su forza di compra. Kada vez su forza di compra ta bai mas atras. I.L.O ta splica cu kada vez cu ‘indexering’ mester worde duna….ta duna basa riba 0.8 % di locual e tin derecho riba djele cu ta 4/5 di locual e mester hanja. Tambe e sistema di I.L.O ta splica cu e C.P.I nunca ta laga nan participa den e progreso economico di nos pais. Cu otro palabra e grupo cu ta depende di indexering pa mantene su forza di compra cual ta e.o. onderstand/bijstand, pensionado y esnan cu ta cobra ‘salario minimo’ of un poco mas.
I.L.O a propone gobierno pa cambia e sistema di CPI pa un sistema di NAWI cual ta National Average Wage Index cual sistema si ta garantisa esun cu pober entrada un ‘indexering’ completo y un parti di e crecemento economico di nos pais.
I.L.O a propone pa tene un discussion nacional riba e topico aki cu e meta pa jega na cambio pero NINGUN di e dos signatura di gobierno a dedica atencion na e problematica aki cu I.L.O. a senjala y corda bon e rapport specificio di 2005 a worde traha riba peticion di parlamento di Aruba.
Kiko esaki ta nifica den practica esta ‘medium or longterm’ ?
Imaginabo cu un persona tin salario minimo na f. 1700,– y durante 20 anja a worde duna un aumento di indexering basa riba inflacion di 1%….. Esaki ta nifica cu den practica 20 anja largo e persona a ricibi 20 x 0.8 % envez di 20 x 1 %…cu otro palabra despues di 20 anja e berdad ta cu su ‘forza di compra’ a baha 20 x 0.2% cual ta un atraso di 4 % !! Banda di esaki mester tene cuenta cu a base di e CPI system e gruponan aki NO ta participa den ningun forma den e crecemento economico di nos pais. Esaki ta worde parti entre e riconan y esnan cu tin un entrada acceptable !! E sistema di NAWI ta garantisa cu ki ora un pais progresa…si e progreso p.e. ta 2 % cu un parti di progreso aki lo worde defini y duna na esnan cu como parti di nos pais tambe merece esaki.
Un vez basa riba esaki y mucho mas I.L.O. a propone pa un discussion nacional tuma lugar unda ta evalua e sistema di CPI versus e sistema di NAWI cu meta pa jega na un cambio.
Ni signatura di MEP NI signatura di AVP no a duna atencion na e ejecucion di e rapport di I.L.O. y nos ta ripiti basa riba e rapport aki I.L.O su conclusion tabata sumamente serio esta: “Aruba has a system that creates poverty & maintains poverty’ un ponencia hopi serio.
PPA ta e unico partido cu anjas largo ta boga pa un discussion nacional riba e materia aki !! Pasobra PPA ta e unico partido cu realmente ta logra contra di pobresa !! Pero tin otro partido cu ta prefera di mantene pobresa pa asina nan keda tene esnan pober den un posicion di dependencia.
Pesey PPA su mensahe ta: ‘ Aruba pa ……e Proximo Nivel’ den cual PPA lo hasi un esfuerzo maximo pa limita probresa riba nos isla.
Aruba, 9 di juni 2017 Lider Politico di PPA
Benny Nisbet


text:
Organisashon Mundial di Salú
Organisashon Mundial di Salú (WHO) ta un agensia spesialisa di Nashonan Uni ku responsabilidat pa salubridat públiko internashonal.[1] Su konstitushon, den kual struktura i prinsipionan di WHO ta stipulá, ta splika ku su meta prinsipal ta pa asegurá "alkanse pa tur hende di e nivel mas haltu di salubridat posibel".[2]
Organisashon Mundial di Salú a establese dia 7 di aprel 1948, riba kual fecha ta konmemorá anualmente Dia Mundial di Salú.[3] Sede prinsipal di WHO ta na Ginebra, Suisa, ademas di su seis ofisina regional semi-outonomo i 150 ofisina local ront mundu. Na 2017 Tedros Adhanom Ghebreyesus a keda elegí komo sekretario general di WHO.


text:
E estudio resien di Snijders (Vrije Universiteit na Amsterdam) a surti efekto polítiko: preguntanan parlamentario di Nevin Özütok (GroenLinks).
Özütok tin tur tipo di komprondementu ku ya pa vários aña ta laga e habitantenan bou di huma di refineria Isla na kaya, pasobra gobièrnu di Curaçao nunka no a mantené Isla na lei. Ni maske, resientemente, hues a konstatá ku Isla ‘a aktua ilegalmente’, surpasando e normanan medioambiental, ku pa kolmo ta muchu fofo. Ta di lamentá. Gobièrnu di Curaçao ta bira kara wak otro banda i mayoria di e polítikonan ta hasi meskos. A bira tempu pa kambio: gobièrnu mester trata siudadano bibá bou di huma desentemente, na un manera òrdènt.
Responsabilidat di Reino Hulandes pa e emishon di refineria Isla 23 di ougùstùs 2018 (rantwoordelijkheid_van_het_Koninkrijk_der_Nederlanden_voor_de_uitstoot_van_de_Isla-raffinaderij_ 23 augustus 2018)
Özütok (GroenLinks) a hasi e siguiente preguntanan pa sekretario di estado di Asuntu Interno i Relashon den Reino tokante e responsabilidat di Reino Hulandes pa e emishon di refineria Isla (mandá aden dia 23 di ougùstùs 2018).
Pregunta 1
Bo konosé e notisia ku un investigashon hurídiko di Vrije Universiteit na Amsterdam a trese dilanti ku por pone Reino Hulndes responsabel pa violashon di derecho humano na Kòrsou, kousá pa emishon di refineria Isla?
I bo konosé e resultado di e enkuesta di salubridat nashonal na Kòrsou di aña 2017, ku ta proba ku emishon di refineria Isla a keda subi for di aña 2013, ku siudadano di Kòrsou, prinsipalmente esunnan na un posishon sosialekonómiko vulnerabel, ta eksperensiá komo molèster grave?
Pregunta 2
Kiko bo ta pensa di e ponensia ku Hulanda tin sufisiente base pa intervení den e kaso akí pa mantené e normanan vigente pa medioambiente? Bo ta di akuerdo ku e punto di bista ku te awe e habitantenan no a ripará mashá di un intento serio pa operashonalisá nan derecho riba un ambiente limpi pa biba. Si nò, dikon nò?
Pregunta 3
Bo ta kompartí e konklushon di e investigashon ku Reino mester tuma un aktitut proaktivo pa loke ta trata refineria Isla, awor ku Kòrsou mes no ke òf no por aktua kontra e emishon ku ta violá derecho humano? Si nò, dikon nò? Si bo ta kompartí esaki sí, kua medida bo ta tuma pa terminá e violashonnan di derecho humano mas pronto posibel, den estrecho kooperashon ku outoridat na Kòrsou, òf den relashon di Reino?
Pregunta 4
Kiko ta e estado aktual pa ku supsistensha di refineria Isla? Bo ta kompartí e pensamentu ku, mirando ku e kontrato di hürmentu vigente lo kaba denter di poko tempu, mester buska alternativa duradero mas pronto posibel, den kua no tin lugá mas pa refineria Isla? Si nò, dikon nò?


text:
Spaans Lagoenweg – Diamars merdia algo prome cu 3’or polis di San Nicolas ta detene un chauffeur na altura di Mangel Halto.
Segun nos por a compronde e chauffeur aki lo tawata comporta su mes hopi malo mes den trafico, treciendo bida di hende na peliger.
Despues cu ela caba di baha un persona na Mangel Halto, ela sali bay pariba y lo a manda auto ariba hende.
Polisnan a bin topa cu e auto, cu ta un Toyota Tercel y a stop e.
Eynan ta caminda ela wordo deteni y transporta pa warda di San Nicolas, caminda e lo mester a bay duna cuenta pa su manera iresponsabel y asocial ariba caya.


text:
WILLEMSTAD – 117 studiante kurasoleño a skohe e aña aki pa studia den region. E motibunan ta espesialmente e idioma i e sintimentu di ta na kas. Banda di e sosten finansiero no tin masha sosten ainda pa e asina yamá ‘studiante di region’.
Arthur De Nobrega Texeira mes a buska tur informashon tokante su estudio di Medesina na Costa Rica. Tòg despues di a kaba di studia el a haña un desapuntashon inesperá. “Mi ker a bira patólogo, pero ta te ora m’a kaba di studia m’a haña sa ku komo yu di Kòrsou bo no por specialisá na Costa Rica. Mi soño a kibra na wèrki.
Stichting Studiefinanciering Curaçao(SSC) ta ofresé studiante sosten finansiero pa studia den region i na Canada: un beka básiko di $4800, un fiansa básiko di $7200, $2000 pa kuminsá kuné i si ta nesesario un fiansa adishonal di $3000 pa aña. Despues di e promé aña studiantenan mayoria bia tin un debe di $10.200 (sin beka) ku nan mester paga un interes di 4 porshento riba dje. SSC ta ofresé un programa di preparashon tambe pa entre otro siña manehá bùdjèt, falta di kas i miedu di faya. Otro preparashon ta e studiante mes tin ku hasi.
Kalifikashon
Gillian Balentina via SSC a bai studia na Canada. E no tabata konosé niun hende i nunka no a bishitá e pais. “Bo ta riba bo mes. Por ehèmpel pa skohe un universidat, ta bo mes mester hasié.” Balentina promé ku el a bai a investigá kua universidatnan tin akreditashon i a basa su eskoho riba esaki. “Awor numa mi ta deskubrí na unda mi diploma ta bálido: dankidjó ta kasi tur kaminda!”
Banda di Canada, Costa Rica i Colombia ta destinashon popular pa estudio. Argenies Bernadina ta studia na Costa Rica via SSC. El a skohe pa esaki pasobra e ta dominá spaño mihó ku hulandes i pasobra e pais tin hopi kos komun ku Kòrsou. “Mi tabatin un konosí na Costa Rica i asina mi tabata sa hopi kaba. Mi a investigá universidat i mi a wak kua di nan tabata manera Kòrsou.”
Bernadina ta den di dos aña di su estudio di Medesina i meskos ku Arthur De Nobrega Texeira e no por spesialisá na Costa Rica ora e kaba di studia pasobra e no ta residente. “Mi ke bira neurólogo, pero mi no tin un idea ainda unda mi ta bai sigui mi spesialisashon. Mi ta spera ku algu lo kambia i ku mi por hasié aki tòg.
Investigá
SSC for di kuater aña ta lantando un ret mas amplio pa e studiantenan den region. Nan tin kontakto ku universidatnan i a nombra studiante ku tei mas aña kaba komo mèntòr na Costa Rica. “E resultadonan di e studiantenan ta masha bon”, Margit Freitas, direktor di SSC ta bis a. “Pesei nos ta traha duru riba previshonnan pa studiamentu den region, pero ainda no ta meskos ku na Hulanda. E studiante mes tambe mester hasi investigashon.”
Debe
De Nobrega Texeira entretantu ta bèk na Kòrsou i e ta traha komo dòkter di kas. El a disidí di no sigui studia pa patólogo. “Mi tabatin un debe grandi pasobra mi a kuminsá un bida nobo na Costa Rica. Mi no ke kuminsá di nobo pasobra mi ke lanta un famia.”
Lo e no a skohe pa studia na Costa Rica si e tabata sa di antemano ku asina e mester a laga su soño bai. “Lo mi a skohe pa un lugá den region kaminda mi por a studia loke mi ke, pero lástimamente e informashon tokante studiamentu den region ta limitá. Ta te ora b’a bai kaba numa bo ta haña sa esaki.”
Outor Elisa Koek


text:
ORANJESTAD – Gobierno di Aruba ta trahando pa por realisa e industria di cannabis medicinal. Cu e meta aki ta institui e Bureau Medicinal Cannabis Aruba (BMCA).
Bureau Medicinal Cannabis Aruba (BMCA)
Pa por maneha e industria aki conforme reglanan internacional (Enkelvoudig Verdrag van de Verenigde Naties inzake verdovende middelen van 1961), Gobierno di Aruba ta institui un departamento nobo, Bureau Medicinal Cannabis Aruba (BMCA). E departamento aki lo bira e autoridad oficial di Gobierno pa duna autorisacion pa cada importacion y exportacion di cannabis medicinal cu wordo produci na Aruba. Unabes e permiso di cultivo y/of extraccion wordo otorga na esnan cu ricibi e licensia, e inversionista local y/of internacional tin e obligacion conforme e reglanan internacional di e ‘Enkelvoudig Verdrag 1961,’ di wordo controla door di e International Narcotic Board (INCB). E tarea principal di BMCA ta pa controla cu tur inversionista ta tene nan mes na e regulacion di International Narcotic Board (INCB) y INCB lo controla BMCA regularmente pa wak si e inversionista y BMCA ta traha conforme e tratado internacional di 1961.
Reto den sector financiero
E beneficionan economico di e industria di Cannabis Medicinal pa Pais Aruba ta grandi. E comision ta trahando duro riba e preparacionan pero a encontra un reto den e sector financiero. Banconan comercial local ta traha cu banconan coresponsal na Merca y na Europa y ta mara na reglanan internacional di ‘Financial Action Task Force’(FATF) pa combati labamento di placa y financiamento di terorismo. Door cu e banco corresponsal ta haci un link cu historia di “marihuana” como droga illegal, esaki ta haci cu e industria di cannabis ta cay bou di industria di riesgo. Consecutivamente e banconan comercial local no por habri un cuenta pa e cultivadornan. Apesar di e reto aki, Gobierno ta continua explorando otro posibilidad y pronto ta premira pa keda cla cu esaki.
Legislacion
E Ley di ‘Landsverordening Verdovende Middelen’ a wordo adapta pa por cultiva y exporta cannabis pa rasonan medicinal. E ley a pasa su trayecto di legislacion (wetgevingstraject) y ta warda awor pa wordo trata den Parlamento pa haci’e posibel cu por otorga licencia, cultiva, haci extraccion y exporta cannabis pa traha e producto final medicinal den exterior.
Controlnan riguroso
Gobierno ta enfatisa cu e benta y uso di marihuana y/of cannabis medicinal sin permiso ta keda ilegal y cultivacion y extraccion sin vergunning tambe ta keda castigabel. Bureau Medicinal Cannabis Aruba (BMCA) lo bay opera segun e reglanan y proceduranan internacional di International Narcotic Board (INCB). E cultivacion y extraccion di cannabis medicinal lo cay bao di controlnan hopi estricto conforme tratado internacional (Enkelvoudig Verdrag van 1961) como tambe control local. Tur persona cu ta bay traha den e industria aki mester tene nan mes na medidanan halto di seguridad. E industria aki ta safe y no ta dañino pa ningun hende, alcontrario elo yuda cu e desaroyo economico na bienestar di nos Pais. Na momento cu e Ley keda aproba den Parlamento, Gobierno por cuminsa otorga licensia pa cultiva y hasi extraccion pa exporta cannabis pa uzo medicinal. Den e ultimo kwartaal di e aña aki ta programa pa cuminsa institui e Bureau di Canabis Medicinal.


text:
ORANJESTAD – Sindicato di maestro Simar a keda satisfecho despues di nan prome reunion cu minister nobo di enseñansa Endy Croes. Segun e presidente di e sindicato, Josephine Albertus, nan tabata agradecido cu e mandatario a atende cu nan a corto plazo. Enseñansa ta un di e areanan cu mas mester di atencion awor, y esey tabata un di e ministerionan mas mira pa wak con esaki lo keda atendi. Riba e prome dia di trabou, e mandatario encarga a dicidi di topa cu nan y habri caminda pa un dialogo. “Simar ta contento di tende cu nos minister di enseñansa su portanan ta habri pa nos veld di ensenjansa y pa cuminsa sondea posibilidadnan pa trece trankilidad bek den enseñansa” Albertus a bisa finalmente. No a logra nada concreto ainda, pero esaki ta un comienso.
ORANJESTAD – E investigacion riba e morto di e homber DJ Venezolano na Aruba ta tumando lugar. Asina minister di husticia Rocco Tjon a informa diasabra pa medio di un comunicado. E mandatario ta bisa mes momento si cu sinembargo, na e momentonan aki no por divulga ningun informacion pa asina no stroba e proceso hudicial.Na mesun momento, e mandatario ta pidi cooperacion di comunidad pa no stroba e proceso hudicial y tambe ta pidi cooperacion di cualkier persona cu por tin informacion valioso y cu por yuda resolve e caso pa porfabor tuma contacto cu e “Tip Line” di KPA na 11141 y lo percura pa esaki keda completamente anonimo.
ORANJESTAD - Segun resumen di awe 18 persona a recupera y un total di 11 caso nobo di COVID-19 a keda registra di cual 3 ta no- residente. E cifranan aki ta representa un 'Positivity rate' bou di nos residentenan di 5%. E cantidad di casonan activo di COVID-19 pa awe ta 149 y cantidad di fayecidonan relaciona cu COVID-19 ta 171. Datos ta ilustra casonan nobo di COVID cu un average semanal di 13 caso pa dia y un averahe di 'positivity rate' semanal di 8% pa dia.
ORANJESTAD - Un fundacion cu curason ta consisti di trahado cu tin pasion pa nan trabou. Trahado cu ta yena cu energia y ta inspira otro. Cu ta dedica na nan trabou y e clientenan. Awe e fundacion kier presenta 3 persona cu pasion pa nan trabou y cu amplio experiencia, cu kier comparti kico e trabou ta significa pa nan, pa e calidad di cuido di e cliente y con comunidad di Aruba por aporta.
BOGOTA – E aeroliña Colombiano di costo abou Viva Air, cu ta parti di Grupo Viva, a haci peticion pa cuminsa bula for di Colombia pa Aruba. E aeroliña ta uno relativamente hoben cu a wordo funda na 2008 y a inicia operacion na mei di 2012. Ora cu Noticiacla a acerca Jo Ann Arends, Air Service Development Manager na aeropuerto di Aruba, esaki a confirma cu enberdad e aeroliña a haci e peticion pa e ruta, pero no tin confirmacion ainda. “Nos tabatin comunicacion hopi di cerca cu e aeroliña desde 2018”, sra Arends a sigui bisa. Dentro di e proximo dos siman nan lo reuni cu otro atrobe. Mientras cu e no por a confirma for di cua ciudad e aeroliña tin intencion di cuminsa bula pa Aruba, e portal aki a compronde cu nan base ta na Medellin.
ORANJESTAD - Segun resumen di awe 17 persona a recupera y un total di 14 caso nobo di COVID-19 a keda registra di cual 2 ta no- residente. E cifranan aki ta representa un 'Positivity rate' bou di nos residentenan di 8%. E cantidad di casonan activo di COVID-19 pa awe ta 156 y cantidad di fayecidonan relaciona cu COVID-19 a aumenta na 171. Forsa na famia di e fayecido. Datos ta ilustra casonan nobo di COVID cu un average semanal di 12 caso pa dia y un averahe di 'positivity rate' semanal di 9% pa dia.
ORANJESTAD – Crisis Team y SMAC a aproba pa e prome fiesta bailable tuma lugar despues di un aña y mei debi na e pandemia y ta tuma lugar dia 13 di november proximo. Ta trata di un fiesta den ballroom pa 250 pareha cu mester ta sea vacuna of por a presenta un test negativo di covid19 na entrada. Manera ta conoci, pa mas di un aña y mei a prohibi tur fiesta bailabel debi na e pandemia y no tabatin oportunidad mas pa balia. Como tal awor a dicidi pa haci un fiesta di prueba, cu bista riba carnaval, completo cu banda live y manera e nomber ta bisa, por balia. E portal aki a compronde cu esaki ta den tono carnavalesco, mirando e cercania di e fecha di 11-11, cu ta e inicio di e temporada di Carnaval. Di otro banda, a compronde cu mirando cu no a tene actividad carnavalesco e aña aki pero si a haci apertura di carnaval aña pasa, e apertura ey ainda ta vigente.


text:
WILLEMSTAD – Un tipo di kaso sivil den Promé Instansia di Korte di Hustisia Komun ku indudablemente sa tin mas biaha den Korte ta kaminda famianan sea yiu of kasá di un persona ku a pèrdè riba laman, ta pidi Korte pa tuma un desishon pa deklará e persona en kuestion ofisialmente morto.
Un dje kasonan aki t’esun kaminda un kompañero di Nello Craane i un kompañero a pèrdè riba laman dilanti di kosta di Cuba na aña 2013 i ta restonan mortal di Nello Craane só outoridatnan a rekuperá i sobrá informashon tabata deklarashon di dos persona ku a sobrebibi e odisea kaminda 5 hende a pèrdè nan bida.
Nello Craane tabata forma parti di un grupo di homber ku a bai Miami pa bai buska un yate pa trese Kòrsou via Cuba i Santo Domingo, pero dilanti kosa di Cuba e nave a noufragá i nunka mas a tende dje kompañero di Craane, kende tin un yiu muhé na Boneiru, kende ta hañando Penshun di Werfano, pero ku por bira un kaso problemátiko riba kual nos lo bin bèk despues.
E yiu dje kompañero di Craane tin dokumentonan pa respaldá su petishon pa haña un deklarashon di defunshon di morto, pero tin un problema den e kaso i esei ta ku mester atendé ku outoridatnan Cubano ku no te tipo di funshonarionan mas kolaborativo den e materia aki.
Loke tin ta karta di Ministerio di Relashonnan Eksterior di Cuba i Embahada di Reino na Habana ku ta ta indiká ku tata dj e yiu ku mientrastantu tin 31 aña, mester a muri durante e nóufrago dje yate “Broken Vessel Too” (ki kurioso).
E otro kaso ta kaminda abogado mr. Engels na nomber di yiu di un homber ku a disparse probablemente na Shut, tambe ta pidi pa deklaré ofisialmente difuntu.
Den e kaso aki e homber ku a disparse tabata sospecha di a mata su kasá. E homber mes a disparse na Shut dia 4 di januari 2015.
Pa logra e diktamen di Hues, regla di Kódigo Sivil ta bisa ku si ta duda ku un persona ta na bida of a muri su famianan por pidi Hues pa ordená pa konvoká presensia dje desaparesido pa konstatá ku si e ta na bida of laga.
E periodo ku nan ta apliká por lo general ta 5 aña despues ku a mira e persona na bida i promé ku por deklará e persona morto.
Den e kaso di e persona ku a disparsé na Shut, Hues a konvoká p’e presentá, pero esei no a sosode.
Despues di 4 di januari 2015 no tabatin señal di bida mas dje desaparesido.
Testigunan a bisa ku e homber mester a muri pasobra kaminda nan a haña su outo na Shut tin un buraku ku si un hende bula den dje, nunka mas ta hañ’é.
Nan ta sospechá ku e homber a kometé suisidio despues di 2’or di mèrdia di e fecha. Hues a bai di akuerdo ku petishon di e famianan.


text:
Diaranson anochi den un evento publico candidatonan di partido POR den presencia di un multitud cu a presenta dilanti di Fort Zoutman a firma protocol ‘E Forsa Nobo den Democracia Parlamentario’, un acontesimento importante y historico pa Aruba.
Puntonan di salida di e protocol aki ta encer cu a base di nos constitucion, miembronan di Parlamento ta esnan cu ta representante di Pueblo. Firmando e protocol partido POR ta mustra cu ta sostene e principio democratico. Esaki ta significa cu candidatonan cu haya mayor cantidad di voto, ta prome cu ta wordo yama pa bira representante di Pueblo. Mester menciona cu tur candidato di por a firma e protocol y pues ta bay di acuerdo y ta sostene e contenido. Di e forma aki E Forsa Nobo ta demostra cu ta cumpli cu e hecho di no mas promesa bashi y ta para pa respeta boluntad di pueblo.
POR a demostra caba cu accion cu ta kibra cu tradicion politico. POR no a sinta den un camber pa traha riba un plan di gobernacion. Sino, cu pa mas di 3 luna nan a sinta cu diferente instancia, organisacion y gruponan di nos sociedad pa scucha loke realmente ta biba y sinti den comunidad. Cu resultado di esaki a traha un plan di accion cu a wordo presenta na comunidad. Comunidad a ricibi e oportunidad tambe pa reacciona riba e publicacion y duna comentario y sugerencianan pa tur esakinan wordo itegra den e ‘plan oficial’ cu POR E Forsa Nobo lo ta presentando na comunida. Un plan di gobernacion “Vision ’17- ’21 hunto nos POR”, cual ta un plan di pueblo pa pueblo.
Pa continuacion cu celebracion di democracia, diabierna 4 aug POR lo ta for di 1or na Juliana Plein unda cu lo reuni pa despues sali hunto pa stadhuis pa entrega e lista cu lo revoluciona politica na Aruba. Despues lo celebra democracia na Centro di POR na Noord.


text:
ORANJESTAD, Aruba: Cuerpo Policial a ricibi algun vest nobo pa asina nan por sigui eherce nan trabou diario. Minister di Husticia, Drs. Arthur Dowers a entrega Cuerpo Policial den nomber di e website 24ora.com. “Masha danki pa e ocasion aki, cu nos a ricibi di e team di 24ora vest nan pa nos Cuerpo Policial. Mi ta sumamente contento cu esaki cu e ta sostene di e trabou haci” e mandatario a expresa.
Tur hende por mira e trabou cu ta keda haci door di husticia y e importancia di e trabou ta keda reconoci door di otronan den comunidad. Den e caso aki 24ora ta un di esnan cu hopi biaha ta ariba caya y ta presente na momento cu Polis ta bay den accion. Pa gratitud y cu Cuerpo Policial por sigui haci nan trabou bon, nan a regala KPA algun vest. Esakinan ta vestnan cu recherche por haci uzo di dje, principalmente na momento cu nan ta bay cierto accionnan den oranan di anochi. Hopi biaha ta mira nan ta cana cierto caminda, cerca di caretera of cu nan ta bay un accion caminda cu ta scur y cu esaki por mira e momento cu tin luz cu ta autoridad.
“Mi ta kere cu esaki ta hopi importante. Logicamente asina aki nos ta cumpra hopi material pa Cuerpo Policial pero tur cos cu ta bini di comunidad, e ta duna un aprecio adicional na e bon trabou cu nan ta haciendo den e ultimo añanan” Minister Dowers a expresa orguyosamente. Por mira cu den comunidad di Aruba cu e aprecio a crece grandemente pe team special, cuerpo di recherche special. E team ta traha y nan ta keda reconoci tambe pe bon trabounan cu ta keda haci. Hunto cu e otro teamnan di recherche tambe ta duna resultado sumamente grandi. Nan ta duna resultadonan sumamente tremendo ora cu nan bay atende cu esnan cu ta comete crimen riba nos pais Aruba.
Tambe por mira cu e personanan cu comete un crimen ta keda deteni den un par di ora despues. Hasta nan ta keda deteni prome cu nan bay comete e crimen. Minister Dowers ta kere cu e desaroyo cu Cuerpo Policial ta haciendo, e aprecio pa nan ta aumentando. “Mi ta sigur cu esey ta e rason cu 24ora a nos e reconocimento aki”, el a expresa. Minister di Husticia ta spera cu lo haci un bon uzo cu e vest y cu esaki lo yuda pa cumpli cu e tareanan haci diariamente.


text:
WILLEMSTAD – “E lugá aki ta un nèshi di maribomba”, anestesiólogo Pascal Sahoury ta bisa si bo puntr’é kon kuido médiko ta funshoná na Kòrsou. Sahoury a bini Kòrsou na 1995 i na aña 2000 el a kuminsá independientemente ku e Pain Clinic.
Na promé instansia esaki lo a haña akomodashon den Taams Kliniek pero esakinan a pas pasobra kombatimentu di doló no ta den e pakete di SVB, ta tuma hopi tempu i no ta produsí plaka.
Sahoury ta bisa ku for di prinsipio el a topa ku hopi resistensia di su koleganan. E ta haña e palabra ‘kartel’ muchu suave: “ta mafia di bachi blanku”. Sierto spesialista no ke referí pashènt òf asta ta nenga di aseptá pashènt ku ta bou di su tratamentu.
Pashènt non grata
“Niun hende aki no ke duna un tratamentu adishonal largu”, Sahoury ta kontinuá. “Hopi be ta laga pashènt di kanser pa nan kuenta. Nan ta bira ‘pashènt non grata’. Kuido terminal ta un profeshon riba su mes, ku ami a spesialisá aden. Mi no sa mashá di onkologia pero sí di kombatimentu di dolo, ta p’esei nos mester koperá. Esei no ta sosodé.” E ta bisa ku pashènt no ta wèlkòm mas seka onkólogo ora nan ta sigui tratamentu seka dje. “Mientras ku nos mester di otro. Nos ta duna servisio i traha pa e mesun meta.”
Sahoury ta haña teribel ku ta trata pashènt manera ta mucha chiki nan ta. “Nos tur ta bisa ku ta e pashènt ta pará sentral, pero den práktika ta e médiko ta para sentral. Komo médiko nos mester baha for di nos pedestal i bai para banda di e pashènt. Naturalmente e médiko ta e eksperto, ma nos no mester brua kere ku esaki ke men ku nos sa tur kos di loke ta trata e bon sintimentu individual i smak den bida di e pashènt.”
Monopolio
Èks inspektor di Salubridat Públiko, Jan Huurman, tambe a hañ’é ku e posishon di poder di e spesialistanan médiko. “E problema na Kòrsou ta ku e spesialistanan médiko tin un monopolio. Na Hulanda bo por buska un second opinion seka un otro spesialista, den un otro hòspital, den un otro siudat, aki nò.”
Ademas e èks inspektor ta kere ku un inspekshon pa tur isla ta e solushon. “Den mi opinion mester bini un inspekshon pa e islanan ABC. Un inspekshon riba kada isla ta muchu chikí. Ku un inspekshon sentralisá bo por traha mas krítiko i ophetivo.”
Supervishon
Sahoury ta haña malu ku inspekshon no tin wes’i lomba. “Aki nos tin mester di por lo ménos seis inspektor, nan lo mester komprobá e maneho. Nos aparatonan i métodonan ta bieu i añanan largu ta aseptá esaki. No ta protehá pashènt, i pashènt mes no ta sali pa nan derecho pasobra no tin un asosiashon di pashènt.”
E ta bisa ku mester analisá kuido médiko kompletamente. “13.5 porshento di nos produkto bruto nashonal ta bini di kuido médiko. Hende ta entregá 12 porshento di nan entrada bruto total na Segúro Básiko pa kuido médiko ku hopi limitashon i asta ku diferente klase”, Sahoury ta bisa. “ Kaminda un seguro na Merka ta kosta 6 mil dòler pa dos persona i bo ta haña bon kuido médiko den hòspital renombrá. Aparentemente nos ta hasi algu robes aki.”
Outor: Leoni Leidel-Schenk


text:
Kiwanis Club of San Nicolas: Prome Camp Annual pa Muchanan di San Nicolas
Durante e prome siman di augustus, Kiwanis Club of San Nicolas a tene su prome campamento anual. Un total di 50 mucha entre edad di 6 pa 12 aña, proveniente di e comunidad di San Nicolas y vecindario a disfruta durante un siman yena cu wega y charla educativo. Ta di remarca cu pa prome biaha den historia di Kiwanis Clubs na Aruba, cu un vakantie camp di 5 dia ta wordo organiza y completamente gratis pa e muchanan. Esaki a wordo logra danki na union y colaboracion entre e diferente club nan: CKI University of Aruba, CKI EPI y tambe Kiwanis Club of Aruba. E proyecto a hiba como meta no solamente entretene, sino tambe educa muchanan den diferente area bou di e tema di “cuida bo mes”. Pa logra e metanan educacional, e campamento a wordo dividi den dos grupo, di cual uno tawata pa e muchanan di 6 pa 8 aña y e otro pa esnan di 9 pa 12 aña. Charlanan a wordo ofreci dor di FADA, KPA, Rode Kruis y Famia Planea. Adicionalmente, e muchanan a hasi un tour na Museum of Industry, a crea arte di reciclahe, hasi hersengymnastiek y hopi mas! E intencion ta pa e proyecto aki ta uno anualmente y cada aña enfoca riba un diferente topico di desaroyo personal pa asina nos forma futuro lider den nos comunidad. Aunke tur medida tawata na lugar, y no tawatin instrucion di autoridad encarga cu salud publico pa cancela e campamento, organizacion a dicidi como medida di precaucion pa termina e campamento un dia mas trempan. Kiwanis Club of San Nicolas kier a extende un palabra di agradecimento na tur boluntario cu a aporta pa hasi e gran proyecto aki posibel. Tambe na nos sponsors: CEDE Aruba, Custom Contractor, Johnsons Enterprises, Napa Auto Parts, Heart of San Nicolas, FADA, KPA, Rode Kruis y Famia Planea. Nos ta spera di por sigui conta cu boso sosten den futuro.


text:
Tokante Klínika Capriles
Ken nos ta?
Stichting Algemeen Psychiatrisch Ziekenhuis Dr. David Ricardo Capriles, o sea Klínika Capriles, ta un hospital sikiátriko general. Klínika Capriles ta brinda tratamentu, guia i kuido na hende ku problema sikiátriko i sikosisial serio.
Nos mishon
Den e tratamentu i guia ku Klínika Capriles ta brinda su klientenan, e ta dirigí su mes riba mantenshon, rekuperashon i promoshon di kalidat di bida di personanan ku problema mental.
Den nos trabou nos ta laga e siguiente ponensia guia nos:
Huntu traha na kresementu i rekuperashon
Traha huntu
Ku ‘traha huntu’ nos ta referí na e manera ku nos ta traha ku e kliente na su rekuperashon. Den e tratamentu i guia nos ta busku huntu ku e kliente í su ret, un mihó konekshon posibel ku su deseo i nesesidatnan.
Hasiendo esaki, nos trahadónan ta para banda di e kliente, sin disidí p’é kiko e mester hasi. E dunadónan di yudansa rondó di e kliente ta traha interdisiplinario. Ta enbolbí famia i otro pilánan di sosten den e ret di e kliente den e tratamentu i guia.
Kresementu
Nos ta wak e hende kompleto i no solamente su limitashon i problemanan. Nos ta sali for di loke hende por. Nos ta ofresé un kliente e chèns pa usa i desaroyá su talentonan. Fortifiká e propio forsanan di e kliente ta para sentral. Ta mira esaki den e afán pa un bida mas independiente i ful pa e kliente, i un partisipashon mas optimal posibel na komunidat.
Rekuperashon
E sosten ku nos ta brinda na un kliente ku problemanan síkiko ta na promé instante dirigí riba rekuperashon. Rekuperashon ta e dunamentu di sentido i nifikashon nobo na bida, despues ku a surgi problemanan síkiko i no semper ta méskos ku kurashon. E historia propio di e kliente ta para sentral. Ta e por indiká kiko rekuperashon ta nifiká p’é i kon e ke realisá esaki. Huntu e kliente i dunadó di tratamentu ta deliberá kon ta logra e metanan akí
Nos vishon
- Komo parti di GGz Curaçao, Klínika Capriles ta dirigí su mes ku su formanan di tratamentu ambulante i klíniko riba mantenshon i rekuperashon di kalidat di bida di hende ku problema sikiátriko. Meta ta pa sostené hendenan ku problema sikiátriko di tal forma ku nan por eksperensiá nan bida komo felis i ku sentido atrobe. E kliente ta sentral. Nos método di rehabilitashon ta yuda e kliente investigá su deseo i posibilidatnan riba tereno di biba, traha, siñan, tempu liber i kontaktonan sosial.
- Klínika Capriles ta traha estrechamente huntu ku tur stakeholder. Bou di stakeholder nos ta komprondé hendenan den e ret sosial di e kliente, manera dòkter di kas, hospital, tin bia hustisia i polis, i otro proveedónan di kuido ku kual e kliente tin of por bai tin di aber kuné. Nos ta para pa un aserkamentu di kuido integral, den kual stakeholders ta hasi palabrashon tokante e metanan aspirá pa un kliente.
- Klínika Caprilesta un hospital sikiátriko general. Klínika Capriles a spesialisá su mes den tratamentu di sierto gruponan di kliente. Aki por pensa por ehèmpel tratamentu di hendenan ku sikósis. Otro gruponan importante ta mayornan di edat, adiktonan i hendenan ku un limitashon mental. Ta apliká e konosementu i eksperensia tantu ambulatorio (den ambiente di kas) komo klíniko (ora di tratementu den klínika). Nos ta kompartí nos ekspertisio ku institushonnan manera Fundashon Verriet, Stichting Birgen di Rosario, Fundashon pa Maneho di Adikshon i Mental Health Caribbean (Bonèiru).
- Na su lokalidat Klínika Capriles ta brinda kuido forénsiko ku un nivel di seguridat 2. Klientenan ku ta bin na remarke pa kuido ku un nivel di seguridat 3 òf mas, lo trata den futuro pafó di e tereno di Klínika Capriles. Esaki ta sosodé den un setting será den kual e libertat di moveshon di e kliente ta limitá. Un tratamentu por kuminsá einan òf sigui si e kliente ta kapas.
- Ta amplia fasilidatnan ambulante ku e meta pa mas tantu posibel trata hende na nan propio kas. E warda di krísis por ehèmpel ta duna ayudo na hendenan den emergensia sikiátriko, ku e meta pa evitá un atmishon den klínika. A redusí e kantidat di kama pa adulto na un mínimo sosialmente aseptabel. Esei ta sufisiente pa kumpli ku e demanda for di komunidat.
- Ta duna e klientenan atmití tratamentu den un ‘ambiente kurativo’ ku ta kontribuí positivamente na e rekuperashon. E edifisionan i terenonan ta di tal forma ekipá ku ta reina un esfera relahante i agradabel.Un enbolbimientu aktivo di famia i komunidat tambe ta forma parti di e ambiente kurativo akí.
- Banda di un ambiente kurativo, mester di un ‘kultura sigur’. Kolaboradónan ta traha huntu na un kultura den kual tur hende, trahadónan i klientenan, por sinti nan mes sigur. P’esei trahadónan ta wak nan manera di traha krítikamente. Nan ta hasi situashonnan insigur ku por papia di dje i huntu ku otro ta siña kon por mihó. Klientenan por konfia ku nan ta den bon man. Seguridat ta un kondishon importante pa klientenan por rekuperá i krese.
-
Nos balornan núkleo
Klínika Capriles ta manehá un kompas étiko ku ta duna rumbo na e manera kon nos ta traha. E kompas akí ta enserá tres balor núkleo ku ta den liña ku nos vishon i ta yuda realisá nos metanan. Esakinan ta balornan núkleo di GGz Curaçao tambe.
Kompromiso
Nos ta komprometé na klientenan, koleganan i komunidat. Saliendo for di un sintimentu di union i igualdat, nos ta kontribuí na e mishon di GGz Curaçao.
Kapasidat
Nos ta kapasitá den nos profeshon. Kliente i koleganan sa kiko nan mag di spera di nos. I nos ta siña kontinuamente pa tene nos konosementu na nivel.
Konfiabilidat
Nos ta konfiabel. Palabra ta palabra. Nos ta hasi loke kliente i koleganan mag di spera di nos.


text:
Den cuadro cu formacion di Gabinete Wever-Croes II, dialuna a tuma luga e di dos dia di reunionnan entre Partido MEP y Raiz cu stakeholders den nos comunidad riba e tema di finansas, economia, y turismo. Prome Minister Evelyn Wever-Croes a indica cu e reunionnan a bay bon y den bon ambiente.
A reuni cu e asociacion di timeshare pa asina tin un mayor bista riba loke nan ta mira riba e desaroyo di e industria aki y kico pa a nan ta importante pa e gobierno nobo tene cuenta cu ne. Tambe a hiba conbersacion cu ATIA cu ta e organisacion di e doñonan di trabou, cu Camara di Comercio (KVK) y AAA.
Prome Minister a tuma nota tambe cu e organisacionnan aki ta bon na haltura di tur e desaroyonan andando no solamente na Aruba pero mundialmente y cada un a bin cu un lista di sugerencia y paar di punto cu pa nan ta importante pa haña atencion.
E ley laboral na Aruba y e necesidad pa flexibilisa esaki ta e tema cu a bin dilanti durante tur e reunionnan. Tambe a ser comenta cu varios di e comerciantenan den sector hotelero ta buscando awor trahado pa den housekeeping, houseman etc y no ta hañando hende na Aruba pa esaki. Esaki ta haci cu lo mester pone extra atencion eynan di esnan cu por ehempel ta den FASE of na DPL pa asina yega na e personanan aki pa ocupa e trabounan aki y asina contribui tambe na e desaroyo economico.
Cu e sector di turismo a papia riba e tema di medio ambiente ya cu naturalesa y medio ambiente ta importante pa cu nos turismo. Tambe nos a dialoga riba e tipo di turismo cu nos kier wak aki na Aruba. E calidad vs cantidad.
“Esakinan ta basicamente e liñanan cora cu a bin dilanti den e diferente encuentronan, tambe e topico di reforma fiscal a wordo treci dilanti door di ATIA y Camara di Comercio. Nos a brainstorm riba e diferente puntonan cu tin riba mesa aworaki. COHO y landspakket a bin padilanti y AAA a trece algun tema specifico di e compania mes cu mester haña atencion.
E reunionnan aki a bay bon. Hunto cu RAIZ nos a tene e reunionnan aki entre e integrantenan di ambos partido y nos a haci diferente palabracion pa continua cu e diferente stakeholdersnan aki unabes e Minister encarga ta apunta”, Prome Minister a duna di conoce.
Despues di cada reunion, e representantenan di ATSA, Luigi Heredia; ATIA, Trystan Every; KVK, Omar Tromp; AAA, CEO, Joost Meijs tawata presente y cada un a trece nan input di loke nan ta haya ta imporatante pa e gobierno nobo tene cuenta cu ne den e siguiente gobernacion pa e proximo 4 añanan. Despues di cada seccion di 45 minuut, cada representante a haya turno pa duna nan declaracion na prensa y duna e oportunidad pa prensa haci pregunta.


text:
Pronóstiko di tempu pa Kòrsou i bisindario bálido te djaluna mainta 06:00 o.l., 1 di mei 2017
Pronóstiko
Pronóstiko di tempu pa Kòrsou i bisindario bálido te djaluna mainta 06:00 o.l., 1 di mei 2017.
Kompilá: Djadumingu 30 di aprel 2017, 05:00 o.l. (09:00 UTC)
KÓDIGO HEL: PREKOUSHON PA LAMAN BASTANTE BRUTU.
Tempu: Lévemente te parsialmente nublá i nos wer lo keda generalmente seku awe. Mañan mardugá por kai lokalmente algu di áwaseru di durashon kòrtiku.
Temperatura máksimo lo alkansá 32ºC i temperatura mínimo 27ºC.
Solo ta sali 06:16 i ta baha 18:50 o.l.
Bientu: For di direkshon generalmente ost i moderá te basta fuerte; 4 te 5 (20 te 39 km/ora, 11 te 21 nudo). Prinsipalmente den dia, de bes en kuando fuerte te duru den ráfaga; forsa 6 te 7 (40 te 61 km/ora, 22 te 33 nudo).
Situashon general: Diferensha den preshon di aire den Área di Karibe awe ketu bai lo ta bastante grandi i p’esei un bientu fuerte lo sigui supla den nos region. Wer seku lo sigui prevalesé, ounke ku lokalmente awa por finfin un ratu awe mainta. Ta antisipá ku mañan mardugá por kai un òf mas áwaseru di durashon kòrtiku na momentu ku algun nubia un tiki mas diki forma i pasa riba nos isla.
Kondishon di laman: Moderá te lokalmente bastante brutu ku altura di olanan entre di 1.5 i 2.5 meter (5 te 8 pia). Pa motibu di e kondishonnan aki ta konsehá okupantenan di boto chikí i landadónan pa ta kouteloso (Kódigo Hel) i no bai leu for di kantu.
Fenómeno spesial: Ningun.
Perspektiva te djamars mainta: Gradualmente mas nubia i ku algu ménos di bientu, miéntras ku posibilidat pa algun áwaseru lokal ta oumentá.
Meteorólogo: Capello.
E próksimo boletin di tempu lo wòrdu publiká djadumingu 11:00 o.l. (15:00 UTC).


text:
WhatsApp ta permití bo pone énfasis riba palabranan den bo teksto!
WhatsApp ta permití bo pone énfasis riba palabranan den bo teksto!
Bo por skibi un mensahe poniendo énfasis riba palabranan dor di hasi nan: ‘Bold’, ‘Italic’ òf ‘Crossed out’.
Kompará ku e último desaroyonan ku WhatsApp a bini kuné, manera e introdukshon di ‘WhatsApp calling’ i ‘Voice note’ e manera di manda teksto aki ta unu konsiderablemente chikitu, sinembargo hopi práktiko.
Dor di hasi uso di un karakter speshal promé i despues di un palabra ku bo ke manda, bo ta pone asin’ei un énfasis riba e palabra spesífiko. Bo por usa e 3 opshonnan aki pa enfatisá loke bo ke bisa òf asta kambia e nifikashon di bo mensahe.
Pa bo manda un palabra na ‘Bold’ usa: (*) promé i despues di e palabra, por ehèmpel; *Tèst*
Pa bo manda un palabra na ‘Italic’ usa: (_) promé i despues di e palabra, por ehèmpel; _Tèst_
Pa bo manda un palabra na ‘Crossed out’ usa: (~) promé i despues di e palabra, por ehèmpel; ~Tèst~
Miéntras nos ta sperando e dia ku WhatsApp bin ku e opshon pa sali for di un ‘WhatsApp group’ sin esaki keda anunsiá den e grupo :), tin algun opshon mas ku tambe ta interesante:
- Marka bo kòmbersashonnan faborito
- Pone un grupo na silensio
- Manda un ‘broadcast’ pa bo kontaktonan
Pa mas di e tipo di informashonnan aki, sigui nos Blog i bo ta keda bon informá, aki na TECH SMART!


text:
KRALENDIJK – Djasabra trempan di anochi den presensiá di un gran públiko, a tuma lugá premiashon di Regata 52 riba “stage” dilanti ofisina prinsipal di gobernashon di nos isla.
Diputado sra. Nina Den Heyer i diputado sr. James Kroon huntu ku Miss Turismo Rayshantely Coffie, tabata enkargá ku e parti d premiashon i entregá kada un di e ganadónan nan premio.
A kuminsá ku premiashon di Sunfish, despues Optimist, botonan mikro, botonan piskadó i por último e yatenan i ganadó apsoluto.
Mayoria partisipante tabata presente i a subi esenario segun nan nòmber tabata wordu menshoná.
Despues di entrega di premio a sigui ku diferente presentashon riba esenario prinsipal. Entre otro ”Foyan Boyz”, DJ RO-1 i ICONS ku a duna tremendo presentashon.


text:
Casa of bai biba hunto
Si bo casa of ta bai biba hunto mientras bo ta cu pensioen caba, esaki no tin consecuencia mas pa bo pensioen. Na momento cu bo fayece bo partner lo no ricibi pensioen di viudo/viuda. Si ta asina cu bo partner ta ricibi e compensacion di fayecimento. P’esey ta importante pa toch bo pone APFA na altura si bo ta bay casa of bai biba hunto.
Compensacion di fayecimento
Despues cu bo fayece bo casa of partner of bo yiunan cu tin derecho riba pensioen, lo ricibi un compensacion pa un suma na balor di tres luna di pensioen di biehes den un solo biaha, of e pensioen di invalidez, incluyendo e compensacion transitorio cu bo tabata ricibi na e momento ey.
Informa APFA
Ta importante pa bo informa APFA di e cambio aki. Ora di casa bo ta manda copia di e acta di casamento/ buki di casamento, pa APFA. Ora bo bay compaña of biba hunto bo ta manda copia di e contracto di concubinato y un comprobante cu abo y bo partner ta biba na e mesun adres.


text:
ARUBA DEN DELIBERACION CU HULANDA PA RICIBI VACUNA CONTRA COVID PA FIN DI AÑA.
Durante rueda di prensa di Gobierno di Aruba, Directie Volksgezondheid (DVG) a presenta ultimo desaroyonan cu ta regarda Covid-19. Pa cual a anuncia cu actualmente ta den deliberacion cu Hulanda, pa Aruba por ta bon prepara pa ricibi e vacunanan contra Covid-19, pa final di december/ comienso di januari 2021. Y pa prepara e plan di reparticion di e vacuna.
Pa locual ta e structura di reparticion di e vacuna, mescos cu tempo di influenza ( mas o menos 10 aña pasa ), tin gruponan cu ta haya prome. E gruponan ta como lo siguiente: E prome grupo cu ta bin na remarca ta esnan cu ta traha den cuido (como cu nan ta e grupo cu kier proteha pa por atende otronan cu lo tin necesidad di cuido). Despues di e grupo aki, e grupo di 60+ lo bin na remarca y personanan cu malesanan cronico (e grupo vulnerabel).
Ademas, ta trahando riba un sistema digital pa esnan interesa por haci e peticion pa un cita pa di e forma aki evita aglomeracion di hende.
E vacuna no ta obligatorio
Mescos cu otro vacunanan na Aruba, e vacuna contra Covid-19 no ta obligatorio pero e ta wordo conseha si. Na momento cu tin mas informacion tocante e tipo di vacuna lo ricibi lo duna e informacion aki, considerando cu internacionalmente tin diferente vacuna.
Mescos cu ta e caso cu otro vacunanan, esun aki tambe lo tin efecto secundario y esaki ta depende di cua vacuna ricibi y con e ta wordo aplica. Tambe tin diferente otro deliberacionnan andando tocante e forma di warda e vacuna di acuerdo cu e temperatura cu ta varia cu ta determina con lo distribuie tambe.
Sigui mantene distanciamento social
Di parti di DVG kier remarca cu a pesar cu diferente medida pa proteccion di nos mes a wordo flexibilisa, kier toch pone hopi atencion pa evita aglomeracion. Ta keda pidi pa haci uzo di tapaboca mas tanto cu ta posibel specialmente ora cu no por tene distancia social. Esey ta keda valido den tur medida cu flexibilisa. Manera cu por a tuma nota, durante di e ultimo dos pa tres simannan Aruba ta bayendo den bon direccion pa loke ta casonan activo. Pa cual por bisa cu si e casonan keda rond di 10 caso positivo nobo pa dia, e sistema medico por carge. Es decir, cu por controla e virus y pasa dianan di fiesta trankilo sin familiar den ICU y/of cu caso lamentabel cu un famia por fayece a causa di esaki. Pesey ta keda recorda cada persona pa sigui proteha y mantene na regla di distanciamento.
Mester bisa cu DVG a reuni cu diferente grupo, entre otro esnan den sector di entretenimento kendenan tambe ta desea pa traha pa nan tin salario, pesey ta pidi pa cada persona coopera. Paso na momento cu un banda toca y personanan cuminsa baila, lamentablemente esaki por tin consecuencia pa e personanan aki. Tene cuenta cu si bo comportacion no ta bon, bo ta daña pa otro cu tambe ta desea di tin trabou y desea di cobra y cuida nan famia.
Mas virus activo
Prome cu conclui mester recorda tur local cu ora di biahamento e riesgo di contagio por ta untiki mas grandi. Pues keda uza tapaboca mane cu ta uza na Aruba y mantene distancia social.
Ta consciente cu no ta covid so ta andando, na Aruba mes tin varios caso cu hende tin covid hunto cu un otro virus respiratorio. E medidanan cu ta tumando pa covid ta valido tambe pa tur otro virus respiratorio, pues si ta atene na e medidanan institui pa covid, ta cuida bo mes contra otro virusnan tambe. Considerando cu awa a yobe y solo a sali, ta e momento ideal pa Dengue, Zika y Chikungunya, mester tene cuenta pa haci rond di cas limpi pa no tin criadero.
Di e forma aki ta mante bo mes na reglanan di higiena pa proteha contra tur otro malesa cu ta circulado actualmente.


text:
KVK A REUNI CU STANDARD & POOR’S ENCUANTO DESAROYO FINANCIERO Y ECONOMICO
Oranjestad – Recientemente, Camara di Comercio y Industria Aruba (KvK) a tene un reunion cu e compania di rating Standard and Poor's (S&P) pa delibera riba desaroyo financiero y economico. E biaha aki, debi na e pandemia, S&P no tabatafisicamenta presente, pero nan a reuni cu tur instancia importante via reunionnan digital, pa nan por haci un evaluaciondebido di Aruba.
Na april 2020, na cuminsamento di e crisis causa pa e pandemia di COVID19, S&P a revisa e rating di Aruba su sistema economico y financiero di stabiel pa negativo. E bon noticia tabata cu Aruba a keda mantene su investment rating di BBB+. S&P a pronostica cu den e pandemia aki Aruba lo ta nae prome luga di paisnan cu ta depende di turismo y cu lo kedaafecta pa e crisis di COVID19. Esey tabata e motibo principal cue biaha aki e evaluacion financiero y economico di Aruba a concentra riba e impacto di COVID19 pa Aruba. CBA a calcula cu Aruba su economia (GDP real) a cay cu 26.4% den 2020 debi na e crisis economico causa pa e pandemia. Pa aña 2021 ta premira cu economia lo crece cu 5.2% si nos turismo recupera.
KvK a combersa cu S&P tocante puntonan cardinal pa fortalece nos economia y pa por garantisa e stabilidad y siguridad economico y social di henter e comunidad di Aruba. Temanan cu a wordo discuti tabata entro otro puntonan cu ta figura den e “Landspakket” Aruba. S&P ta considera e acuerdo cu Hulanda como un guia sumamente importante pa nos Pais, pa cu e decisionnan cu wordo tuma mester conduci na reformanan fiscal, economico, financiero, social y institucional.
KvK a enfatisa tambe cu flexibilisacion di e leynan laboral taesencial pa facilita un pronto recuperacion economico. Un dunado di trabou mester tin e flexibilidad di por tuma un empleado den servicio pa un tempo limita y renobabel. AdemasKvK ta boga pa dunado di trabou wordo permiti di laga e trahadonan traha dianan y/o orarionan reduci.
Un otro punto cu ta sumamente importante pa e evaluacion di S&P ta e hecho cu Aruba a yega na un acuerdo cu Hulanda pahaya yudansa financiero den forma di fiansa cu ta condiciona na reformanan structural, incorpora den e Landspakket. E yudansa financiero, den forma di FASE, sosten financiero paempresa chikito y mediano, y subisidio di salario ta wordoconsidera esencial pa por stabilisa e situacion financiero y economico.
KvK ta agradecido pa e oportunidad cu S&P a duna pa por dialoga, y KvK ta confía cu e dialogo ta contribui na un evaluacion corecto, honesto y balansa.


text: 48 Arki, un sma fu Yakob, un pipel di e kari unsrefi Israel+ èn di komoto na Yuda.+ Arki, un sma di e sweri na a nen fu Yehovah+ èn di e taki fu a Gado fu Israel+ aladi unu e lei èn aladi unu no e du san reti.+2 A pipel disi e taki dati den de fu a santa foto+ èn den e frutrow na tapu a Gado fu Israel.+ Yehovah di e tiri den legre na en nen.+3 „Sensi owruten mi ben taki sani na fesi kaba. Na mi eigi mofo ben taki den sani dati èn ala ten mi sorgu taki unu yere den.+ Dan mi meki den sani disi pasa wantronso.+4 Fu di mi sabi taki unu na tranga-ede sma,+ taki un neki na wan isri titei+ èn taki un fesi-ede na fu kopro,+5 meki mi ben taigi unu ala den sani disi na fesi. Mi ben fruteri unu den sani disi fosi den pasa,+ so taki unu no ben o man taki fu den tra gado: ’Na mi eigi gado du den sani disi èn na mi eigi gado taki so.’+6 Unu ben yere den sani disi+ èn unu si fa den pasa.+ We, a no fruteri un musu fruteri sma ala den sani disi?+ Now mi o taigi unu nyun sani di o pasa na ini a ten disi, sani di mi no taigi unu ete, sani di unu no sabi ete.+7 Den sani disi a no fositen sani. Na ini a ten disi den o pasa. Na tide fosi mi o meki unu yere den, so taki unu no man taki: ’Mi ben sabi disi kaba.’+8 Boiti dati, unu ben trangayesi mi.+ Unu no ben frustan noti èn sensi a ten dati unu no ben wani arki. Mi sabi heri bun taki unu gwenti trangayesi mi,+ èn sensi unu komoto na un mama bere unu na sondari.+9 Na fu mi nen ede, mi o hori misrefi.+ Na fu mi bun nen ede, mi no o puru atibron na un tapu, so taki unu no dede.+10 Luku, mi krin unu, ma a no leki fa sma e krin solfru.+ Na unu mi teki di unu ben de na ini na onfu fu banawtu.+11 Na fu mi nen ede, iya, na fu mi nen ede, mi o du wan sani.+ Bika fa mi kan gi misrefi porinen?+ Mi no o meki wan tra sma kisi a glori di mi musu kisi.+12 Arki mi, Yakob, èn yu Israel, a wan di mi kari. Mi e tan a srefi ala ten.+ Mi na a fosiwan.+ Boiti dati, mi na a lastiwan.+13 Boiti dati, nanga mi eigi anu mi poti a fondamenti fu grontapu.+ Nanga mi reti-anu mi bradi hemel leki wan krosi.+ Mi e kari den kon, so taki den kan tanapu makandra.+14 Un alamala kon makandra èn poti yesi arki.+ Sortu gado fruteri unu den sani disi? A sma di Yehovah lobi+ o du san a wani nanga Babilon+ èn a o kwinsi den Kaldeyasma.+15 Na mi, iya, misrefi taki so. Na mi kari en+ èn na mi tyari en kon. Mi o sorgu taki ala sani di a e du waka bun.+16 Un kon na mi èn arki mi. Sensi a bigin mi ben taki nanga unu èn mi no ben de na wan kibripresi.+ Di den sani disi bigin pasa, mi ben de leti drape.”Now a Moro Hei Masra Yehovah seni mi kon èn a poti en yeye na mi tapu.+17 Disi na san Yehovah, a sma di bai yu baka,+ a Santawan fu Israel,+ taki: „Mi, Yehovah, na yu Gado. Mi na a sma di e leri yu fu kisi wini.+ Mi na a sma di e meki yu waka a pasi di yu musu waka.+18 Mi winsi taki yu ben o poti prakseri na den komando fu mi!+ Dan a freide fu yu ben o de leki wan liba,+ èn a retidu fu yu ben o de leki den skwala fu se.+19 Yu ben o lai pikin leki santi èn den bakapikin fu yu ben o furu leki aisanti.+ Mi ben o sorgu taki a nen fu Israel no lasi gowe.”+20 Un komoto na Babilon!+ Lon gowe fu den Kaldeyasma.+ Bari fu prisiri èn fruteri ala sma a sani disi.+ Iya, fruteri ala sma te na den moro farawe pisi fu grontapu.+ Taki: „Yehovah frulusu en futuboi Yakob.+21 Watra no ben kiri den+ di a meki den waka na ini a sabana.+ A meki watra komoto na ini a ston gi den. Iya, a priti a ston, so taki watra ben kan komoto na ini.”+22 Yehovah taki: „Sani no o waka bun gi den ogri sma.”+


text:
Gobierno te ainda no a yega na un acuerdo cu Hulanda. Al contrario, a pospone e decision di firma un acuerdo por medio di un fiansa pa por cumpli cu su obligacionan finaciero pa proximo luna. Sinembargo, loke algun ta considera un logro pa gobierno, ta parse di ta mas bien un posponemento di loke parse inevitabel.
Segun gobierno, Hulanda a hasi algun cambio den nan proposicion sin consulta esaki cu Aruba. Hulanda na su turno ta declara cu esaki no ta e caso. E ehempel aki ta duna un ilustracion di e falta di confiansa cu ta domina e negociacionan cu ta andando entre Aruba y Hulanda. Ta sumamente importante pa traha riba e relacion entre e dos paisnan y traha riba establece confiansa pa por yega na un nivel caminda cada partner tin e confiansa pa por adelanta den e negociacionan.
Lamentablemente, e zonidonan negativo ta inunda e balor grandi cu tin den e e hecho cu nos ta forma parti di un reino mas grandi. Como isla chikito, forma parti di e reino Hulandes ta trese trankilidad y confiansa, tambe den bista di resto di mundo. Ademas, nos mester realisa cu nos ta afortunado di por conta riba yudansa financiero di un pais cu si tin fondonan financiero no obstante e crisis enorme cu mundo ta pasando aden.
No por ignora cu e manera cu Hulanda a mara cierto rekisito na e di tres termino di fiansa no ta esun mas elegante y corecto, pero esaki ta duna mas rason ainda pa activamente traha riba e confiansa mutuo cu ta necesario pa por yega na un acuerdo cu tur dos pais por biba cune.
Aruba a prepara un masterplan cu ta contene varios reforma necesario, cual ta reformanan cu a wordo recomenda pa añas caba dor di diferente instancia local y internacional, pa transforma Aruba den un pais mas resiliente. Sinembargo, locual a sobresali den e masterplan ta e cantidad grandi di reformanan cu lo ta necesario pa nos pais. E problema ta cu tin escasez di profesionalnan necesario pa logra implementa tur e reformanan aki den corto tempo. Varios di e reformanan aki ta hopi urgente pa logra salbaguardia nos economia durante e crisis, y mayoria, manera entre otro flexibilisacion di leynan laboral, ta rekeri cambionan den ley. Firma un acuerdo cu Hulanda, no solamente lo kiermen ayudo financiero, pero alabes, y mesun importante, ta e ayudo tecnico cu Hulanda lo ofrece pa realisa e reformanan.
Por ultimo, no por subestima e efecto enorme cu incertidumbre tin riba nos economia. Tanten cu no yega un acuerdo cu por ofrece un cierto stabilidad, e confiansa den nos economia lo sigi abou, asina stagnando inversionan, kibrando companianan y creando mas desempleo. Esaki lo por tin su efecto negativo riba criminalidad cu lo afecta nos pilar economico mas importante, mirando cu nos turistanan ta bishita Aruba paso e ta wordo considera un di e paisnan mas sigur den region. Nos economia mester un lus na final di e tunnel pa e por fortalece. Un acuerdo pa ayudo financiero y tecnico lo trese e confiansa necesario bek den nos economia.
ATIA ta spera cu gobierno por traha riba e confiansa entre e paisnan y asina sigi e negociacionan pa yega na e miho acuerdo posibel lo mas pronto posibel. Nos economia ta sufriendo y no tin mucho rosea mas.


text:
NG La Banda lo tey na Aruba pa duna un gran presentacion dia 15 di September na Renaissance Festival Plaza hunto cu Caribbean Sea Jazz Festival.
José Luis Cortés a integra como flautista den agrupacionnan musical importante , cu a marca su seyo riba e musica cubano. Cu su 16 aña el a cuminsa traha cu e orkesta “Los Van Van”, di cual e ta e fundador. Despues, pa su desaroyo como instrumentalista, e maestro Chucho Valdez a yame pa e integra den e conhunto “Irakere”. Den e agrupacion aki José a siña toca cu varios “blaas instrument” y a compone varios obra cu a bira hopi popular.
José Luis Cortés a forma NG La Banda na aña 1988. NG La Banda probablemente e miho grupo di baile y esun mas emocionante di e decada di 1990. Incluyendo musiconan briyante cu anteriormente a toca cu “Irakere” y “Los Van Van”, e grupo ta conoci pa pone enfasis riba ritmonan strak y su brass agresivo cu su nomber e “Brass di Teror” cu un zonido propio e “Timba Cubano”.
NG La Banda a bira conoci como e musica di tur hende, di e barionan y e zonanan mas pober di la Habana, Cuba. Cuba su musica popular semper tawata e musica di tur hende, di e pobernan di bario, unda cu tin masha poco hende blanco. Sinembargo , hopi intelectualnan a considera NG La Banda demasiado sushi y vulgar pa ta un forma di arte valido. Cortes a bira conoci como”El Tosco of ‘Rude Boy’ pa su letranan sexual y su presencia sin berguensa riba scenario y riba caya. Como resultado di NG La Banda su exito hopi otro bandanan Timba a surgi durante añanan 1990.
Timba ta e zonido di e Cuba actual, un ritmico denso, musica implacablemente energetico, interpreta pa musiconan altamente califica pa un publico di pista di baile exigente , cu letranan cu ta saca y cu ta forma parti di e lenguahe di caya
Tur e trabaonan aki cu NG La Banda ta hasi ta ser considera como un di e formacionnan musical mas importante di tur tempo. NG La Banda tawata e orkesta di un generacion nobo di musiconan di Cuba. José ta considera di ta un di e miho flautistanan di Cuba y di Latino America.
Ata bo chens pa disfruta di e gran musica directamente di Cuba. Pasa cumpra bo ticket awe mes y disfruta di e gran presentacion cu Caribbean Sea Jazz su por bin cu dia 15 y 16 di September. Ticketnan ta obtenibel na Superfood, Casibari Café of online riba www.caribbeanseajazz.com pa solamente $ 65 pa anochi.


text:
KRALENDIJK – Biblioteka Públiko a haña donashon di un kantidat di kasi 140 buki for di Hulanda. E persona ku a hasi e donashon aki ta HansMichels, ku tin bon rekuerdo di Boneiru. Biblioteka Públiko ta mashá kontentu ku e bukinan ku nan a risibí for di Hulanda.
Na Hulanda Michelstabata bende su bukinan online. Mirando ku esei no ta posibel mas ela disidí di hasi un donashon na Biblioteka Públiko di Boneiru. Ta trata di bukinan di novela, ditèktif, bukinan pa mucha di tur edat, buki tokante naturalesa i historia. Pa amantenan di kushina tambe tin bukinan di reseta. Tin den e kolekshon ku a regalá Biblioteka Públiko bukinan tokante arte, buki di obra di man. Tin buki tokante sierto estudionan, filosofia i esotériko.Tambe Michels a duna un gran kantidat di buki na Ingles, bukinan na Aleman. Tur e gastunan di transporte di e bukinan di Hulanda pa Boneiru, Michels a tuma na su enkargo.
Despues ku Biblioteka Públiko kaba di registrá e bukinan, nan lo ta riba rèki pa miembronan. Ta invitátur ku ainda no ta miembro pa mèldu pa nan tambe por disfrutádi e bukinan ku ta disponibel na Biblioteka Públiko Boneiru. Ku e bukinan aki Biblioteka Públiko Bonaire ta krea e posibilidat pa tantu mucha komo adulto amplia nan konosementu riba diferente tereno i materia.
Post Views:
16


text:
Ki ora por bisa un hende tin hipertenshon?
BO TABATA SA:
Ki ora por bisa ku un hende tin hipertenshon? Pa adulto, ta papia di hipertenshon òf preshon haltu ora e persona:
- Tin un preshon máksimo (preshon sistóliko, PS) di 140 mmHg òf mas, i/òf
- Tin un preshon mínimo (preshon diastóliko, PD) di 90 mmHg òf mas, i/òf
- Ta usa remedi pa baha preshon (antihipertensivo)
Di akuerdo ku e definishon internashonal akí, hende ku tin un preshon di sanger normal pasobra nan ta usa remedi pa baha preshon tambe ta kai den e grupo di pashènt di hipertenshon, tantu for di punto di bista médiko komo pa investigashon na gran eskala (Volksgezondheidenzorg.info, 2017).
Bron: VIC (Volksgezondheid Instituut Curacao)


text:
PROMÉ MINISTER GILMAR PISAS A SERA KONOSÍ KU E PRESIDENTE DI KORTE SUPREMO DI HULANDA.
PROMÉ MINISTER GILMAR PISAS A SERA KONOSÍ KU E PRESIDENTE DI KORTE SUPREMO DI HULANDA.
Willemstad – Promé Minister Gilmar Pisas a sera konosí ku e Presidente di Korte Supremo na Hulanda, sra. Mr. G. (Dineke) de Groot, dia 28 di sèptèmber 2021.
Sra. Mr. G. (Dineke) de Groot ta bira e promé presidente femenino di Korte Supremo na Hulanda.
For di 2021 e ta traha na Korte Supremo komo konsehero pa ku e parti di derecho sivil i derecho di impuesto, i for di 1 di yanüari 2018 komo vise presidente di Korte Supremo.
Durante di e bishita aki Promé Minister a haña e oportunidat pa sera konosí un poko mas di aserka ku e funshonamentu di Korte Supremo na Hulanda. Tambe a elaborá riba algun otro tópiko di sumo importansia.
Korte Supremo ta e tribunal di mas haltu na Hulanda den kasonan sivil, penal i fiskal. E ta tambe e Korte Supremo pa e Paisnan Aruba, Sint Maarten i Kòrsou, i tambe e islanan ku ta forma parti di Hulanda ku ta Boneiru, St. Eustatius i Saba.
Korte Supremo ta un tribunal di kasashon. Esaki ta nifiká ku Korte Supremo ta evaluá si e hues a interpretá i apliká un lei korektamente.
Ambos sra. Mr. De Groot i Promé Minister tabata satifecho ku e kombersashon ameno ku nan a hiba durante di e bishita aki.


text:
Sero Blanco: Diaranson den careda di 1’or y 40 di merdia, polis y atraco team ta bay na un adres na Sero Blanco, caminda un ora prome lo a sosode un atraco arma
Home Uncategorized Señora den su cas na Sero Blanco, ta bira victima di atraco...
Señora den su cas na Sero Blanco, ta bira victima di atraco #57 pa 2017
Aki tabata trata di dos homber bisti na preto y ambos cu arma di candela den nan man, nan lo a yega y exigi placa for di e señora di cas y nan a bandona e sitio.
E señora aparentemente lo no a avisa polis mesora, pa motibo cu esaki ta e di dos biaha cu e ta bira victima di un atraca arma y a keda cu hopi temor di esaki
Polis y atraco team a presenta, na e adres y ta tuma tur datos.
No ta conoci ki idioma nan a papia y tampoco si nan a logra bay cu placa, e cantidad cu nan lo por a bay cune.
E atraco aki ta bira e di 57 atraco pa aña 2017!


text:
ORANJESTAD - Lag'e Sosode ta un cancion cu un mensahe hopi positivo. E inspiracion a sali for di frustracion di bida, ora cu nos ta sinti cu tur cos ta bai robes y cu nada no ta na nos favor. Hopi ta perde motivacion y ta laga e negativismo podera di nos pensamentonan y esey ta horta nos paz mental. Manera e titulo mes ta bisa, nos tin cu "Lag'e Sosode" (bida), no preocupa demaciado y forza pa ta den control di tur cos tur ora. Confia cu bo plan perfecto ya ta scirbi y cu nunca esaki no ta exclui sacrificio. Hopi biaha nos tin cu pasa den cosnan menos agradabel pa nos sinja di nan y asina bira mihor ser humanonan.
PUNTA BRABO – Recientemente Costa Linda a celebra su 30 aña di aniversario. Luigi Heredia, General Manager a yama bon bini na hopi bishitante na su resort, riba e occasion. E celebracion a tuma luga na e pool deck den presencia di e.o. Minister di Turismo y Salud, Dangui Oduber, CEO di Aruba Tourism Authority, Ronella Croes y Presidente di Hunta di Costa Linda, Gale Measel y miembronan di hunta.
ORANJESTAD - Den e ultimo 35 añanan, e cuido pa persona cu limitacion intelectual na Aruba a crece y profesionalisa. Como fundacion, Ambiente Feliz a bisa diabierna di ta orguyoso di por a contribui na esaki. E fundacion ta trata di duna oido na e necesidad grandi cu tin den comunidad pa crea mas vivienda y pasa dia pa esnan cu un limitacion mental. E fundacion a bisa tambe cu nan no por realisa esaki sin e sosten di Land Aruba.
ORANJESTAD - Stichting Ambiente Feliz ta celebrando su di 35 aña di existencia den e luna aki. Sigur esaki ta un logro importante cu e fundacion ta desea di comparti cu e comunidad di Aruba. Hopi ta esnan cu conoce e cas geel situa na Santa Cruz, pero tiki sa di su historia, mision y e trabou cu e trahadonan ta realisa tur dia pa esnan cu un limitacion mental. E fundacion a wordo funda na aña 1986 como Stichting Gezinsvervangend Tehuis, pero e reto pa yega na e cas cu actualmente comunidad conoce awe a cuminsa na aña 1971. Na 1971 e fundadora, zuster Philothea Simons, a yega Aruba for di Hulanda cu e proposito pa yuda esnan cu un limitacion mental na Aruba. Algo cu e tabata haci caba na Hulanda. El a uni su mes cu Het Wit Gele Kruis cu e intencion pa yega cerca esnan cu un limitacion mental. E trabou a duna zuster Philothea e posibilidad pa inventarisa e necesidad y haci contacto cu esnan cu tabata tin mester di ayudo.
ORANJESTAD – Na aña 2019, algun siman despues cu a anuncia e Plan Nacional pa atende cu e problematica di cacho na Aruba, a inicia cu e prome concurso di pintamento pa muchanan di scol basico: “Ley di Cacho”. Aña pasa a bini cu un concurso di pinta y kleur pa muchanan di kleuter te cu 3e klas: “Bo Mascota Faborito”. E aña
ORANJESTAD - En conexion cu Jeon su album di mas nobo “Santa Cruz” cu ta practicamente den porta pa wordo estrena. Jeon ta lansa su di dos cancion di e album esta "Pan cu Webo”. Dongo y Jeon ta conoci di hasi diferente colaboracionan junto y esaki sigur ta uno mas cu lo tin su acohida produci pa Steve Andreas. Pa mas informacion di e Album “Santa Cruz” sigui Jeon riba su rednan social pa bo keda altante di tur cos! Click AKI pa wak e video.


text: KRALENDIJK – Trabou i hopi trabou ta tumando lugá riba tereno di e klup di futbòl Atlético Tera Cora(ATC) den bario Tera Kòrá pariba. E trabounan tin di aber ku ponementu di yerba artifisial riba e tereno. E proseso di preparashon di e tereno ta den avanse i ya a yena gran parti di e tereno, pone kla pa e yerba artifisial. Djamars último den oranan trempan di mainta, trèker di e kompania Don Andres a presentá na e sitio i a pone e promé kònteiner ku ta disponé di entre otro yerba artifisial. E plan ta pa den luna di aprel, esta otro luna tèrminá e trabou. Ku esaki, ta kreando un tereno mas pa praktiká entre otro futbòl riba yerba artifisial na Boneiru. Riba potrèt entre otro momentu e trèker tabata pone e kònteiner ku yerba artifisial riba e vèlt di ATC.


text:
UOVV ta pidi komprenshon di komunidat
UOVV ta pidi komprenshon di komunidat
Geplaatst op 18 May 2020 dor di Ministerio Tráfiko, Transporte i Planifikashon Urbano
WILLEMSTAD – Servisio pa Tráfiko i Transporte (UOVV) ta pidi komunidat komprenshon den kuadro di atendementu di petishonnan ku ta entregá na e servisio. Lo trata esakinan denter di 1 siman di tempu. Normalmente esaki ta sosodé mesora, pero mirando e ‘nòrmal nobo’, esaki no ta posibel debí ku tin un prosedura nobo. Ta trata aki di petishonnan manera traspaso di un doño pa otro, registrashon di vehíkulo, duplikado di karchi di kùr, petishon pa eksonerashon, etc.
Den e último dianan e servisio a risibí mas ku 400 petishon i esakinan ta drenta mas lihé ku por prosesá nan. A konsekuensia di e ‘lockdown’, tin tambe un retraso grandi i ta trahando riba esakinan. Ta pidi tur kliente pa kontrolá su petishon promé ku e manda esaki via e-mail pa e servisio. Di e forma aki ta evitá ku mester tuma kontakto ku e kliente mirando ku falta informashon pa por prosesá e petishon.
UOVV ta sigui hasi un apelashon tambe na tur hende pa traha nan sita pa kùr outo i akudí na ‘Keuringslokaal’ segun bo sita. Esta no akudí na e departamentu sin sita i no bini oranan promé ku bo sita. Akudí 15 minüt promé ku bo sita ya asina tur hende por yega na bùrt na tempu, ku ta pone ku e sistema ta kana asina mas struktural tambe. Ta bon pa tur hende mantené nan mes na e regla aki i asina evitá disgustu.
UOVV ta trahando pa mehorá e servisio i bai na un sistema mas optimal digital, pero ta pidi komprenshon den kuminsamentu aki. Pa informashon general por manda e-mail na info.uovv@gobiernu.cw


text:
Flexibilisacion di medidanan pero deporte ta sigui wordo afecta grandemente
Gobierno a anuncia un serie di medida cu lo wordo cambia entrante diamars 25 di Mei caminda a dicidi di flexibilisa varios medida cu ta duna pueblo un tiki mas espacio, un tiki mas libertad pa move.
Marlon Sneek lider di fraccion di AVP a mustra diamars mainta cu gobierno un biaha mas ta tuma medidanan sin pensa mucho leu, sin mira kico ta importante y cual grupo e medidanan ta sigui afecta grandemente.
“Nos por a mira cu a dicidi di elimina toque de queda y tambe Prome Minister a dicidi di elimina e ‘gebiedsverbod’ na beach y riba rif pero e prohibicion aki pa acumulacion di hende, ta keda vigente pa terenonan publico.
Un decision cu sin duda ta hopi confuso ya cu otro palabra por tin actividadnan publico riba beach y rif pero no riba tereno publico y ora cu nos mira si a habri caminda pa nos hobennan haci deporte libremente, esaki lo no ta e caso y nan ta wordo limita sin tuma na consideracion e importancia cu deporte ta hunga den desaroyo di nos hobennan.
Mayornan y fantaiconan cu ta bay mira un wega di futbol ta keda limit ana 60 persona mientras cu deporte na e momentonan aki tin mester di sosten di tur hende, tin mester di crea fondo pa no solamente cubri gasto di uniform y otro gastonan pero pa sobrevivencia di hopi organisacion.
Clubnan di bala normalmente ta organisa diferente torneo den fin di siman pa recauda fondo, pa haya placa pa nan por sigui draai y percura pa nos hobennan lo por tin forma di haya uniforma nobo, material pa train caminda semper esaki tabata un forma pa organisacionnan deportivo yega na fondonan necesario.
Esey no por ainda pero si por mira con un Minister di deporte demisionario, ta pronkia tur siman cu gobierno a logra di raspa un of otro tereno, kitando yerba cu a acumula mientras cu tur probabilidad, e terenonan aki lo ta yen di yerba den algun dia atrobe.
Deporte cu ta masha esencial pa nos hobennan keda ocupa, pa nan haya algo di haci den un tempo cu no tabatin casi ningun actividad sano na cual nan por a participa, ainda ta keda bou di un presion increibel pa un gobierno cu realmente no ta mira e importancia pa clubnan deportibo cuminsa draai manera mester ta. Ta increibel con gobierno ta acepta pa por tin act
ividad cu presencia di hopi hende riba beach of rif, caminda den pasado varios di e brotenan di e virus a tuma luga na fiesta of otro actividnan social, mientras cu nunca a keda comproba cu na un actividad deporte, a surgi un brote di e virus aki.
Un biaha mas e gobierno aki ta confirma cu e no tin nocion di loke e ta haci, con e tin cu haci cosnan pa sirbi interes di nos hobennan y deporte cu ta asina importante pa nos mucha- y hobennan haya algo sano pa haci, tin cu bolbe sinta warda te ora cu e gobiero aki mira e importancia di deporte pa nos hobennan,” Parlamentario Marlon Sneek a declara.


text:
ORANJESTAD — Parlamento di Aruba a aproba un ley cu ta exonera Banco Central di Aruba (CBA) di tur respponsabilidad den casonan di calamidad bancario.
Un entrevista di Ariën Rasmijn cu minister Yrausquin y lider di partido MEP, Evelyn Wever-Croes
Cu esaki, segun minister di Finanzas Juan David Yrausquin, un deseo di CBA datando for di 2010 caba ta wordo cumpli, percurando tambe pa e banco cumpli cu criterionan internacional. Partido opositorio MEP a boga entre otro pa raportahe di CBA na parlamento a base regular, pero no por a haya respaldo pa esaki for di otro partidonan.
Autor: Ariën Rasmijn


text:
Aruba ta vacunando! Corda registra pa Aruba por progresa!
Aruba tey hasi 1 aña cu covid a drenta riba nos isla. E momento di angustia pa hopi hende cu a perde trabouw, beach nan tabata parse desierto sin 1 alma. Negoshi nan a sera, hende a perde trabou, caso nan tabata subi y baha. Nos ader prinsipal a sera y e daño tabata grandi. Gobierno no a para keto y e gabinete a traha pa busca solucion y a introduci diferente ayudo. Awo casi un aña despues nos ta vacunando esnan cu ta desea, tin un total di 2935 persona cu a vacuna caba, tin un cantidad di 18822 persona cu a registra te cu ayera di cual 8022 ta 60 plus.
Persona 60 plus cu a vacuna caba ta 1820.
Ban sigi stimula nos grandinan pa tuma e vacuna y pa e sobra di e pais por tuma esaki tambe, mas lihe nos tur vacuna mas lihe nos por recupera.
Personan cu a haya e Vacuna - 2935
Personan cu a Registra total - 18822
Personan cu a Registra cu ta 60 plussers - 8022
Personan 60+ vacuna - 1820
Ban sigui stimula nos grandinan pa tuma e vacuna.


text:
E 7 monumentonan di e Kaminda di Resistensia: The Black Revolt!
Geplaatst op 19 August 2019 dor di Ministerio Enseñansa, Siensia, Kultura & Deporte
Djasabra 17 di ougùstùs 2019, ta eksaktamente 224 aña pasá ku e rebelion di katibu na Kòrsou a inisiá bou di liderazgo di e gran lider i nos heroe Tula (Toulah), un katibu lokal na Plantashi Kenepa. Bandabou tabatin alrededor di 4.000 pa 5.000 habitante den 1795 i mayoria tabata esklavisá.
Tula a bin ta prepará e rebelion pa un par di siman i riba 17 di ougùstùs 1795 na Plantashi Kenepa a aserká doño di Plantashi Caspar Lodewijk van Uytrecht huntu ku alrededor di 50 katibu, kaminda Tula a informá van Uytrecht, ku nan no ke ta su katibunan mas. Van Uytrecht a referí nan na e Gobernador na Fort Amsterdam pa entregá nan kehonan. Tula huntu ku e otro katibunan i otro lidernan a kuminsá kana e Kaminda di Resistensia i a sigui pa Lagun i otro sitionan liberando diferente katibu den nan lucha kontra sklabitut.
E rebelion aki a dura mas ku un luna largu di konflikto entre e esklavonan i e Gobièrnu di e tempu ei. Riba 19 di sèptèmber 1795 Tula i Karpata a keda traishoná dor di un otro katibu. Nan a keda detené i e rebelion a terminá. Riba 3 di òktober 1795, kasi 7 siman despues Tula i otro lidernan Karpata, Louis Mercier i Pedro Wacao i mas katibu a keda torturá i likidá.
Despues di e rebelion e gobernashon hulandes a bini ku areglonan nobo pa duna katibunan algun derechi. Komo rekuerdo, na Kòrsou na diferente parti den e area di Bandabou i tambe na Rif, nos ta enkontrá shete (7) monumento blanku ku un man i un pida kadena na e man ku ta indiká e kaminda di resistensia (The trail of resistance).


text: Na un entiero emoshonnan ta predominá. Ta e dia ku bo ta tuma despedida di bo ser kerí i ta lógiko ku bo ke hasi esaki den tur trankilidat. P’esei ta importante pa un fotógrafo òf un kamarógrafo kaptá tur e diferente momentunan, di manera ku despues abo i bo famia por sinta trankil i rekordá e dia. Un reportahe di potrèt òf video ta resultá di balor inkalkulabel pa e proseso di luto. Durante kombersashon ku e koordinadó di El Tributo, por haña mas informashon i rekomendashon di personanan kapas i konfiabel ku por dokumentá e akto memorabel akí.


text:
“E SERVISIO DI OMBUDSMAN NA HABITANTENAN DI BARIO” djamars 25 di aprel 2017 na Sentro di bario Souax
“E SERVISIO DI OMBUDSMAN NA HABITANTENAN DI BARIO” djamars 25 di aprel 2017 na Sentro di bario Souax
Fundashon Pro Souax i Sentro di bario Souax gustosamente ta invitá habitantenan di bario di Souax i bisindario i tambe otro interesadonan, na kontinuashon di e “Siklo di Charla riba Tópiko Hurídiko”. E siguiente charla ta tuma lugá djamars 25 di aprel próksimo i e tópiko lo ta:
“E servisio di Ombudsman na habitantenan di bario” i e oradó lo ta mr. Keursley Concicion.
Durante e charla ku lo ta di 7or pa mitar di 9 di anochi na Sentro di bario Souax, mr. Mr.Keursley Concincion, Defensor di pueblo di Kòrsou, entre otro lo splika kon e ofisina di Ombudsman ta funshoná , ku kua tipo di keho e habitante di bario por akudí serka Ombudsman i kua servisio Ombudsman por duna e habitante di bario ku hasi un keho.
Moderadó lo ta mr. Juny Sluis, presidente di Fundashon Pro Souax.
Entrada ta grátis i lo tin amplio oportunidat pa hasi pregunta.
Kontinuashon “Siklo di Charla riba tópiko hurídiko”
Tópiko : “E servisio di Ombudsman na habitantenan di bario”
Oradó: mr. Keursley Concicion
Moderadó: mr. Juny Sluis
Dia: djamars 25 di aprel 2017
Ora: 7or pa mitar di 9 anochi na Sentro di bario Souax
Entrada: GRÁTIS i un i tur ta bon biní


text:
Diahuebs atardi ta keda registra un accidente fuerte entre dos auto na e crusada di Rudolfarendstraat y Emmastraat pa falta di preferencia y dos persona a keda herida. Di biaha a mobilisa tanto ambulancenan y polis pa e sitio.
Na e sitio polis ta combersa cu e chauffeur di edad de e nissan march no a duna preferencia y a subi e crusada dal basta duro den un nissan sentra biniendo for di nort riba Emmastraat y consecuencia e chauffeur di e sentra a perde control dal den un cura di cas. Dos unidad di ambulance a presenta pa atende cu e heridonan.


text:
39-2018 – KvK a tene un re cu representantenan di Nacional Uni
Oranjestad – SDG Aruba tin algun tempo caba ta traha riba e formalisacion di e obhetivonan di desaroyonan sostenibel, e asina yama “SDGs” (Sustainable Development Goals).
Pa yuda brinda mas informacion na sector priva a organisa dia 14 di november ultimo un presentacion caminda a splica mas over e SDGs y tambe kico e oportunidadnan cu e SDGs por trece cune pa e comerciante y sector priva.
Pa e presentacion aki KvK a invita varios representante di sector priva pa nan ta presente pa siña mas encuanto e SDGs. E presentacion a tuma luga den e auditorio di KvK na J.E. Irausquin Boulevard 10. Sra. Sonja Velthuizen, director ehecutivo di KvK a bisa bon bini na tur presente y en particular e invitadonan special di Nacionnan Uni. Siguientemente sr. Magdy Martinez-Soliman, Representante Residente di Nacionnan Uni a hiba algun palabra y asina inspira e sector priva riba posibilidadnan cu SDGs ta brinda. Sr. Martinez-Soliman a pasa palabra pa Sr. Arno Boersma di Center of Excellence kende a duna un presentacion riba kico e rol di Nacionnan Uni ta encuanto e SDGs y con nan por contribui na Aruba su SDGs. Finalmente sra. Jocelyne Croes di comision di SDG a dirigi algun palabra y conta un tiki di kico Aruba ta bezig cune encuanto SDGs. Y finalmente a sigui un sesion di Q&A cu sr. Martinez-Soliman, sr. Boersma y sra. Croes.
E evento tabata bon bishita y esnan presente a mustra hopi interes den e SDGs. Publico presente a haci varios pregunta encuanto e topico di dia. Nan preocupacion principal pa e ehecucion di puntonan cu ta relaciona cu e SDGs ta e ‘red tape’ cu e sector priva ta wordo obstaculisa cune.
E Representante Residente di Nacionnan Uni pa e paisnan di cua Aruba ta forma parti ta Sr. Magdy Martinez-Soliman. Sr. Martinez-Soliman hunto cu e diputado Representante Residente Sra. Sharifa Ali-Abdullah a bishita Aruba desde 14 pa 16 di november y parti di nan bishita ta pa duna un presentacion encuanto con SDGs por crea oportunidadnan comercial nobo den un esfera di practicanan sostenibel comercial.
E “Sustainability Agenda 2030” y e SDGs di Nacionnan Uni a wordo crea na september 2015 a bira e standard global pa haci negoshi. Esaki 193 pais rond mundo a confirma y di acuerdo cune. Loke Nacionnan Uni kier logra cu e SDGs ta cu e lo contribui na trece un fin na e confusion cu ta reina encuanto kico ta sostenibel y trece cune un manera uniforma pa midi e nivel di sostenibilidad. Tin hopi oportunidad pa negoshinan grandi y chikito den e espacio di sostenibilidad cu no a wordo explora ainda na Aruba. Pa mas informacion encuanto SDGs por bishita http://sdgaruba.com of busca riba Facebook: SDG Aruba. KvK ta contento cu e acogida y e participacion. Mirando e interes KvK lo sigui organisa mas evento pa asina por sigui elabora riba e SDG pa Aruba.
Aruba, 19 november 2018
Camara di Comercio y Industria (KvK)


text:
WILLEMSTAD – Djaluna meinta 29 di sèptember 2014, shet’or di meinta, Jesus Sandoval ta sunchi su dos yunan Audri di sinku aña di edat i Jaarold di diesdos aña na kada band’é kara. E ta kana baha e trapi di su stupi di kas, e ta bira hisa man yama su kasá Drajiza Martinez ayó un biaha mas. Kaba e ta bira skina pa kue kaminda pa parada di bùs na Colon. E ta na kaminda pa Sambil i e lo no bolbe bèk na kas nunka mas.
Ni tres ora despues Jesus ta kai abou di un haltura di sinku meter. Pa motibunan deskonosí, na e momentu ei e ta pèrdè ekilibrio durante instalashon di un èrko. E ta kai riba su lomba i e ta haña un sla masha duru na kabes. Sanger ta basha di su nanishi i oreanan.
“Mi a mira e aksidente sosodé”, E. E. (42) ta bisa. Mi a yega djis despues mientras ku e tabata drumí abou ainda. Mi por a papia kuné, e tabatin hopi doló di lomba.” Elvis i Jesus ta bon amigu i tur dos ta bini di Colombia : “Jesus tin diestres aña kaba aki, t’ami a manda busk’é bini Sambil pasobra e no tabatin trabou.”
Sin seguridat
Tres dia promé ku e aksidente e matutino Extra ta skibi ku e kondishonnan di trabou riba e tereno di Sambil ta sumamente insigur. Mayoria di e trahadónan den konstrukshon ta traha sin hèlm i sapatu di seguridat i esnan ku ta traha den laira mester hasi esaki sin stèlashi. Elvis a mira kon diferente biaha Jesus tabata kaba riba e pipanan di trese airu fresku ku ta kologá bou di e dak. Pa instalashon di e èrkonan no a traha stèlashi.
Jesus Sandoval ta traha na Innovations Systems & Services. Un di e desenanan di kompania chiki venesolano ku a lanta espesialmente pa konstrukshon di Sambil. Nan ta ofresé nan servisionan komo supkontratista seka Sambil, ma nan no tin kliente niun otro kaminda. Tin hende na e sitio di konstrukshon ku ta bisa ku e kompanianan aki ta disparse promé ku e trabou kaba, hopi be sin inskribí e trahadónan na SVB.
Drajiza ta tuma un abogado ora resultá ku e doño di trabou no ta atendé ku e desgrasia. E ora ei ta bin sali ku Innovation no a mèldu e aksidente serka Inspekshon di Labor. Esaki sa soisodé mas be Norman Mattheeuw, hefe suplente na Inspekshon di Labor i Seguridat ta bisa.
Eskases di personal
E servisio ta kai bou di ministerio di Desaroyo Sosial, Labor i Bienestar i ta lucha ku un eskases króniko di personal. “Anualmente nos tin mas o ménos binti aksidente serio na trabou. E aksidentenan mas opvio si ta yega e ofisina di Inspekshon di Labor mésora. Manera e desaster di vürwèrk dia 15 di desèmber 2013 i e eksploshon na fábrika di ásfalt. Pero ku dos inspektor so bo tin bo mannan yen” E falta di inspektor ta nifiká ku Inspekshon di Labor mas be ta dependé di denunsio (anónimo) i kasi no ta investigá segun nan propio opservashonnan.
Segun e abogado di Drajiza Inspekshon di Seguridat na yanüari ainda no a kuminsá ku e investigashon. Mattheeuw no por konfirmá esaki, pasonra Inspekshon no ta duna informashon tokante investigashonnan ku ta kore. E ta rekonosé si ku seguridat na trabou, sigur na sitionan di konstrukshon, ta laga hopi di deseá. “E responsabilidat p’esaki na promé lugá ta serka e doño di trabou. Ma komo trahado tambe bo mester pèrkurá pa bo propio seguridat i denunsiá loke no ta bon.
Segun E. esei ta ko’i kèns. “Nos no ta reklamá tokante seguridat na trabou. Promé ku bo sa nan a kita bo fo’i trabou. Na mi lugá nan por haña dies otro.””
Outor: Dick Drayer


text:
KRALENDIJK – Presidente di direktiva Frans Lauxen di Stichting Scholengemeenschap Bonaire (SGB) ta tuma sekretario di estado Dekker di enseñansa su pronunsiashonnan masha na malu. Dekker a duna e direktiva te medio aprel pa tuma retiru pa motibu di un rapòrt krítiko di inspekshon di enseñansa. Lauxen: “Esaki ta puramente maluso di poder. E ta kousando daño severo na e skol.
Lauxen ta reakshoná rabiá riba e ultimátùm di Dekker. “E konflikto aki ta serka wes. Mientrastantu ku t’asina, e no por hasi e kos akí. Su pronunsiashonnan ta trese masha hopi intrankilidat na e skol. Dekker ta manipulá opinion i e mes ta mek riba un konflikto.”
Imágen robes
Entretantu direktiva di SGB a informá su personal. “ E rapòrt destruktivo di inspekshon no ta duna balor na e akshonnan ku a tuma. E akshonnan aki ta konforme e plan di mehorashon. Direktiva ta bisa ku e rapòrt ta duna un imágen robes di e desaroyonan den SGB. E trayekto di mehorashon no ta logra pasobra e medionan finansiero ku a primintí ta keda atras.”
Lauxen a ferwagt esaki kaba. “Diferente be nos a pidi pa papia ku Dekker pero e ta ninga. E no ke deliberá ku nos.”
Informá Tweede Kamer robes
E tres lunanan binidero tin tres oudiensia planeá tokante e konflikto entre e direktiva di SGB i e ministerio di OCW. “A informá Tweede Kamer robes. E último seis simannan m’a papia individualmente ku ámtenar haltu. Nan ke yuda si. Pero na kabamentu di e kombersashon kada be nan ta bisa: e kombersashon aki no a tuma luga. Tin un kultura di miedu enorme na ministerionan hulandes. Ámtenarnan ku posishon haltu tin miedu di pèrdè nan trabou.”
Den e rapòrt di inspekshon tin pará ku e direktiva no tin bista riba e kalidat di e enseñansa i e finansanan i ku no a kumpli ku e palabrashonnan pa koperá ku e coachnan di maneho hulandes, Dekker ta bisa. Lauxen ta kontestá: “E coachnan di maneho a bini aña pasá i tabata kana rònt ku un agènda dòbel.”
Eksperiensha i sabiduria
Lauxen ta keha riba e falta di deliberashon entre e direktiva i OCW. E direktiva asta no a haña un konfirmashon ku a risibí e rapòrt di mehorashon ku nan a traha.” Dekker no ke skucha nos. Mi tin sigur 35 aña di eksperiensha den enseñansa. Mi ta un sientífiko spesialisá den komportashon. Mi tin e eksperiensha i e sabiduria.
Promé ku fin di luna e maneho di SGB mester reakshoná. Dekker a indiká kaba ku no por skapa un instrukshon. Ademas tin diskushon tambe tokante e posishon di direktor general Lydia Emerencia. E ta riba un liña ku e direktiva tokante e plannan pa mehorá e enseñansa. Ounke Dekker no tin nada di bisa di e maneho di personal di SGB, Lauxen ta kere ku na final Emerencia tambe lo tin ku bai.
Konstitushon
E maneho mester skohe un manager interino, ku Dekker ta bai di akuerdo kuné. “Esaki no por. Tin libertat di enseñansa. Lei ta dikta ku e ministerio i gobièrnu mester krea e kondishonnan pa e direktiva por hasi su trabou. Mas leu ku esaki e sekretario di estado no por mete.”
Lauxen ta pinta e esensia di e konflikto. “E skolnan básiko ta tratando di superá. Tin alumno ku tin tres aña di retraso ku matemátika i idioma. Ku e retraso aki nan ta drenta SGB. Den kuater aña nos mester laga nan alkansá e nivel deseá. Dekker ta bisa: ami ta hinka plaka aden i boso mester djis hasi e trabou. E finansanan í e metanan ku a pone mester ta riba nivel na 2016. Pero esaki no por no, 2016 no ta alkansabel. E gòlpi ta pa kore ku nos i pone hende ku si e ta kere ku nan por logra den e tempu stipulá.”
Outor: Belkis Osepa